title: Deċiżjoni tal-Awtorità ta' Sorveljanza tal-EFTA Nru 61/16/COL tas-16 ta' Marzu 2016 li tagħlaq l-investigazzjoni formali dwar l-allegata għajnuna mill-Istat permezz tal-lokazzjoni ta' fibrottika preċedentement operata f'isem in-NATO (l-Islanda) [2017/1498]

text:
               24.8.2017

               MT

               Il-Ġurnal Uffiċjali tal-Unjoni Ewropea

               L 218/19

         DEĊIŻJONI TAL-AWTORITÀ TA' SORVELJANZA TAL-EFTA
   Nru 61/16/COL
   tas-16 ta' Marzu 2016
   li tagħlaq l-investigazzjoni formali dwar l-allegata għajnuna mill-Istat permezz tal-lokazzjoni ta' fibrottika preċedentement operata f'isem in-NATO (l-Islanda) [2017/1498]
   L-Awtorità ta' Sorveljanza tal-EFTA (“l-Awtorità”),
   WARA LI KKUNSIDRAT il-Ftehim dwar iż-Żona Ekonomika Ewropea (“il-Ftehim dwar iż-ŻEE”), b'mod partikolari l-Artikolu 61 u l-Protokoll 26,
   WARA LI KKUNSIDRAT il-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u Qorti tal-Ġustizzja (il-“Ftehim ta' Sorveljanza u tal-Qorti”), b'mod partikolari l-Artikolu 24,
   WARA LI KKUNSIDRAT il-Protokoll 3 għall-Ftehim ta' Sorveljanza u tal-Qorti (il-“Protokoll 3”), b'mod partikolari l-Artikolu 1 tal-Parti I u l-Artikolu 7(2) tal-Parti II,
   WARA li stiednet lill-partijiet interessati biex jippreżentaw il-kummenti tagħhom skont dawn id-dispożizzjonijiet (1), u wara li kkunsidrat il-kummenti tagħhom,
   Billi:
   I.   FATTI

   1.   PROĊEDURA

               (1)

               Permezz ta' ittra bid-data tas-16 ta' Lulju 2010 (id-Dokument Nru 565828), Mila ehf. (li minn hawn 'il quddiem issir referenza għaliha bħala “Míla” jew “il-kwerelanta”) ippreżentat ilment lill-Awtorità ta' Sorveljanza tal-EFTA (“l-Awtorità”) dwar l-allegata għajnuna illegali mill-Istat mogħtija mill-Ministeru għall-Affarijiet Barranin fl-Islanda permezz ta' lokazzjonijiet għall-użu u t-tħaddim ta' żewġ fibrottiċi, li preċedentement kienu mħaddma f'isem l-Organizzazzjoni tat-Trattat tal-Atlantiku tat-Tramuntana (“NATO”). Wara l-investigazzjoni tagħha, l-Awtorità adottat id-Deċiżjoni Nru 410/12/COL fil-21 ta' Novembru 2012, fejn ikkonkludiet li l-lokazzjoni mill-Aġenzija għad-Difiża tal-Ministeru għall-Affarijiet Barranin fl-Islanda ma' Og fjarskipti hf. (bħalissa Fjarskipti hf., iżda li minn hawn 'il quddiem issir referenza għaliha bħala “Vodafone Iceland” jew “Vodafone”) (2) tal-1 ta' Frar 2010, għall-użu u t-tħaddim ta' fibrottika, ma kienet tinvolvi ebda għajnuna mill-Istat skont it-tifsira tal-Artikolu 61 tal-Ftehim dwar iż-ŻEE (3).

               (2)

               Fid-19 ta' Frar 2013, Mila ppreżentat applikazzjoni lill-Qorti tal-EFTA għall-annullament tad-Deċiżjoni Nru 410/12/COL. Permezz tas-sentenza tagħha tas-27 ta' Jannar 2014 fil-Kawża E-1/13, il-Qorti tal-EFTA annullat id-Deċiżjoni tal-Awtorità (4).

               (3)

               Fis-16 ta' Lulju 2014, l-Awtorità adottat id-Deċiżjoni Nru 299/14/COL li tibda l-proċedura ta' investigazzjoni formali prevista fl-Artikolu 1(2) tal-Parti I tal-Protokoll 3 u stiednet lill-awtoritajiet Islandiżi kif ukoll lill-partijiet interessati biex jipprovdu l-kummenti tagħhom.

               (4)

               L-Awtorità rċeviet kummenti mill-awtoritajiet Islandiżi (id-Dokumenti Nri 722921-722923) kif ukoll kummenti ta' terzi persuni minn Mila (id-Dokument Nru 729699), Vodafone (id-Dokument Nru 723556) u individwu privat (id-Dokument Nru 729917). Il-kummenti ta' terzi persuni ntbagħtu lill-awtoritajiet Islandiżi, li min-naħa tagħhom ipprovdew kummenti dwarhom (id-Dokumenti Nri 744468-744471 u 753302-753303).

         2.   DESKRIZZJONI TAL-MIŻURA

   2.1.   SFOND — STEDINA GĦALL-OFFERTI GĦAL-LOKAZZJONI TA' ŻEWĠ FIBROTTIĊI OPERATI F'ISEM IN-NATO

               (5)

               Fil-15 ta' Awwissu 2007, il-Gvern Islandiż ħa f'idejh kompletament it-tħaddim tal-Aġenzija tar-Radar (Ratsjárstofnun) (5), li sa dak iż-żmien kienet taħdem taħt l-awspiċi tal-awtoritajiet tal-Istati Uniti. Preċedentement, l-Aġenzija tar-Radar kienet tħaddem tliet fibrottiċi fil-kejbil bi tmien fibrottiċi twil madwar 1 850 km li jiċċirkonda l-Islanda u r-reġjun tal-Majjistral tagħha (6). Dan fetaħ opportunitajiet għall-Gvern Islandiż biex ipoġġi wieħed jew aktar mit-tliet fibri għal użu ieħor.

               (6)

               L-awtoritajiet Islandiżi ddeċidew li jużaw waħda mill-fibri għas-Sistema għad-Difiża tal-Ajru Islandiża (Icelandic Air Defence System, “IADS”) u għal telekomunikazzjonijiet governattivi siguri. L-awtoritajiet iddeċidew ukoll li ċ-Ċentru Kummerċjali Statali (Ríkiskaup) jinħtieġ li jwettaq proċedura ta' għoti tal-offerti għall-użu u t-tħaddim taż-żewġ fibri l-oħrajn (7).

               (7)

               Id-dettalji tal-istedina għall-offerti kienu stabbiliti fid-deskrizzjoni tal-proġett abbozzata minn Ríkiskaup (8). Skont dan id-dokument, Rikiskaup, f'isem id-Dipartiment tad-Difiża tal-Ministeru għall-Affarijiet Barranin, għamel stedina għall-offerti għall-użu u t-tħaddim ta' tnejn mit-tliet fibrottiċi li jridu jinkrew lil żewġ partijiet mhux relatati, bl-intenzjoni li tiġi nnegozjata lokazzjoni għat-tul ta' 10 snin.

               (8)

               Skont l-offerta, il-kejbil ottiku huwa twil madwar 1 850 km, jinsab intatt bejn is-16-il punt ta' terminazzjoni preżenti (sad-data tal-offerta) u jgħaddi minn installazzjonijiet ta' skambji telefoniċi u installazzjonijiet oħrajn tat-telekomunikazzjoni fi triqtu madwar l-Islanda. L-installazzjonijiet ta' skambji telefoniċi u installazzjonijiet oħrajn tat-telekomunikazzjoni huma, fil-biċċa l-kbira tagħhom, proprjetà ta' u taħt is-superviżjoni ta' Mila. Skont il-punt 2.3 tal-offerta, il-lokazzjoni proposta mhijiex se tinkludi faċilitajiet għat-tagħmir tal-lokatarju. Il-lokatarju se jkun responsabbli għall-kisba tal-faċilitajiet meħtieġa għat-tagħmir tiegħu jew ta' kwalunkwe faċilitajiet oħrajn meħtieġa għall-użu tal-fibri. B'hekk, il-lokatarju huwa responsabbli biex jiżgura l-aċċess għall-faċilitajiet u għall-punti ta' terminazzjoni meta huwa jkollu l-ħsieb li jgħaqqad it-tagħmir mal-fibra. F'każ li l-lokatarju jkollu bżonn jikseb jew jikri faċilitajiet għat-tagħmir tiegħu, konnessjonijiet addizzjonali jew oġġetti oħrajn, il-lokatarju jrid iħallas l-ispejjeż. Il-lokatarju huwa responsabbli għall-komunikazzjonijiet kollha mal-proprjetarji tal-faċilitajiet, fejn il-lokatur la jkun intermedjarju u lanqas il-fornitur ta' faċilitajiet ta' kull tip, filwaqt li ma jiggarantixxu li l-lokatarju se jkollu aċċess għall-faċilitajiet fil-punti tal-assemblaġġ jew xi mkien ieħor. Il-lokatarju jista' jżid punti ta' terminazzjoni ġodda mal-fibrottika, iżda dan irid isir b'konsultazzjoni mal-lokatur u ma' koproprjetarji oħrajn tal-fibra. Il-lokatarju se jħallas kwalunkwe spejjeż assoċjati maż-żieda ta' punti ta' terminazzjoni ġodda. Huma stabbiliti rekwiżiti dettaljati sabiex jiżguraw li kull aċċess għall-kejbil mil-lokatarju u ż-żieda ta' punti ta' terminazzjoni jitħejjew bir-reqqa u jiġu esegwiti b'mod professjonali sabiex jiġi żgurat l-użu mhux interrott tal-kejbil minn oħrajn.

               (9)

               F'dak li għandu x'jaqsam mal-ħlas tal-kiri, l-istedina għall-offerti tiffissa ħlas tal-kiri minimu ta' ISK 19 000 000 fis-sena għal kull fibra sabiex jiġi żgurat li tkun koperta l-ispiża tat-tħaddim u tal-manutenzjoni tal-fibrottiċi (9). Id-data tal-għeluq għall-preżentazzjoni tal-offerti u għall-ftuħ tal-offerti kienet id-19 ta' Ġunju 2008.

               (10)

               Il-valutazzjoni tal-offerti kienet ibbażata fuq il-kriterji li ġejjin:

                  Tabella 1

                  Il-kriterji tal-għoti fl-offerta.

                           Kwistjoni ta' Ġudizzju

                           Punti perċentwali

                           L-Istimolu tal-Kompetizzjoni

                           40

                           Ħlas tal-Kiri

                           15

                           Il-Bidu tas-Servizzi

                           10

                           Provvista ta' Servizzi

                           10

                           L-għadd ta' punti ta' terminazzjoni tan-netwerk

                           15

                           Tariffa Waħda madwar il-Pajjiż kollu

                           10

               (11)

               L-eżitu tal-offerta kien li waslu ħames offerti mingħand erba' impriżi indipendenti, kif spjegat fil-qosor fit-Tabella 2 ta' hawn taħt. Tnejn mill-offerti kienu offerti varjanti:

                  Tabella 2

                  Offerti riċevuti fl-offerta.

                           Isem tal-kumpanija

                           Il-prezz tal-lokazzjoni offrut
                           (ISK)

                           Kriterji tal-għoti: punti totali miksuba

                           Offerta prinċipali

                           Offerta varjanti (10)

                           Fjarski ehf.

                           20 000 000

                           92,18

                           Vodafone

                           19 150 000

                           89,67

                           84,67

                           Hringiðan ehf.

                           24 006 900

                           88,60

                           Gagnaveita Reykjavíkur

                           19 500 000

                           59,34

               (12)

               L-evalwazzjoni tal-offerti riċevuti saret minn Ríkiskaup, wara valutazzjoni mwettqa mid-ditta ta' konsulenza indipendenti Mannvit. Skont l-informazzjoni minn Rikiskaup u Mannvit, l-erba' kumpaniji kollha li ppreżentaw offerti nstabu li ssodisfaw il-kapaċità teknika meħtieġa biex jitwettaq il-proġett, kif ukoll ir-rekwiżiti ġenerali stabbiliti fl-istedina għall-offerti rigward is-sitwazzjoni personali u finanzjarja tal-kandidati għall-proġett. Madankollu, Mannvit għamlet riżerva rigward il-proposta minn Hringiðan. Skont din il-proposta, il-proġett kellu jsir minn impriża li trid titwaqqaf minn Hringiðan. Mannvit ma qisitx li kien possibbli li tiġi vvalutata l-kapaċità — kemm finanzjarja kif ukoll teknika — ta' din l-impriża, li sa dak iż-żmien kienet għadha ma ġietx stabbilita. Għalhekk, skont it-termini tal-offerta, l-offerta ta' Hringiðan setgħet tiġi eskluża. Mannvit simulat l-effett ta' esklużjoni tal-offerta ta' Hringiðan fuq ir-riżultat tal-offerta, iżda sabet li ma kien hemm ebda impatt minħabba li l-offerta ta' Hringiðan ma kinitx fost l-aqwa żewġ offerti u, għalhekk, f'kull każ, ma kisbitx suċċess.

               (13)

               Kif ġie stabbilit fit-Tabella 2, iż-żewġ kumpaniji bl-ogħla punteġġ fuq il-bażi tal-kriterji tal-għoti kienu Fjarski ehf. (92,18 punt) u Vodafone (89,67 punt). In-negozjati saru ma' dawn iż-żewġ kumpaniji. Minħabba l-kriżi finanzjarja fl-Islanda, li bdiet tikber fil-ħarifa tal-2008, in-negozjati ma sarux qabel tard fl-2009 u sussegwentement ġew iffinalizzati kmieni fl-2010. Madankollu, Fjarski ehf. iddeċidiet li tirtira mill-proġett. Għalhekk, ġie nnegozjat kuntratt ta' lokazzjoni ma' Vodafone għal waħda biss miż-żewġ fibri.

         2.2.   KUNTRATT BEJN L-AĠENZIJA GĦAD-DIFIŻA ISLANDIŻA U VODAFONE

               (14)

               Il-kuntratt, li ġie konkluż fl-1 ta' Frar 2010 bejn Vodafone u l-Aġenzija għad-Difiża Islandiża (“Varnarmálastofnun”), jipprovdi għall-użu ta' fibrottika li tappartjeni għall-kejbil bi tmien fibrottiċi twil madwar 1 850 km li jiċċirkonda l-Islanda. Il-lokazzjoni annwali hija stabbilita għal ISK 19 150 000 (eskluża l-VAT), indiċjata skont l-indiċi tal-valur tal-bini minn Ġunju 2008. It-terminu tal-kuntratt huwa ta' 10 snin.

               (15)

               Il-kuntratt jiddikjara li l-fibra inkwistjoni ġiet irreġistrata fuq il-lista tal-inventarju tan-NATO. Skont l-Artikolu 16 tal-Att dwar id-Difiża Nru 34/2008, il-lokatur kien intitolat, f'isem l-Istat u n-NATO, li jikkonkludi lokazzjoni għall-użu ta' tali faċilitajiet. Madankollu, fid-dawl tal-impenji internazzjonali tal-Islanda, kien meħtieġ li tiġi inkluża klawżola li tawtorizza lil-lokatur jieħu f'idejh il-faċilitajiet iċċitati mingħajr avviż fi żmien ta' gwerra. Id-dispożizzjonijiet għal dan l-effett jinstabu fl-Artikolu 8 tal-kuntratt.

               (16)

               Il-kuntratt itenni d-dispożizzjoni tal-offerta li hija ma tinkludi ebda faċilità għat-tagħmir tal-lokatarju. Il-lokatarju jkun responsabbli biex jikseb il-faċilitajiet meħtieġa għat-tagħmir tiegħu jew kwalunkwe faċilitajiet oħrajn meħtieġa biex ikun jista' juża l-fibri. B'hekk, il-lokatarju huwa responsabbli biex jiżgura l-aċċess għall-faċilitajiet u l-punti tal-assemblaġġ fejn għandu l-ħsieb li jgħaqqad it-tagħmir tiegħu mal-fibra. F'każ li l-lokatarju jkollu bżonn jikseb jew jikri faċilitajiet għat-tagħmir tiegħu, konnessjonijiet addizzjonali jew oġġetti oħrajn, il-lokatarju jrid iħallas l-ispejjeż. Il-lokatarju huwa responsabbli għall-komunikazzjonijiet kollha mal-proprjetarji tal-kejbil jew tal-faċilitajiet.

         3.   L-ILMENT

               (17)

               L-ilment ta' Mila huwa relatat mal-kuntratt imsemmi hawn fuq, konkluż fuq il-bażi tal-offerta fl-1 ta' Frar 2010 bejn l-Aġenzija għad-Difiża Islandiża u l-operatur tat-telekomunikazzjoni Vodafone. Il-kwerelanta ssostni li l-kuntratt mogħti jinvolvi għajnuna mill-Istat fil-forma ta' kera għall-użu tal-fibrottika f'livell ferm aktar baxx minn dak li investitur tas-suq kien jikkunsidra bħala aċċettabbli.

               (18)

               B'sostenn għal din il-kontenzjoni, Míla essenzjalment sostniet dan li ġej (11):

                           —

                           Fil-ħin tal-offerta, Mila kienet l-unika parti li topera fis-suq u, għalhekk, minnha nnifisha ma setgħetx tikseb 40 % tal-punti użati fil-kriterji tal-għoti, jiġifieri l-punti mogħtija għall-istimolu tal-kompetizzjoni. Għaldaqstant, il-metodu tal-evalwazzjoni tal-offerti mressqa, kif miġbura fil-qosor fit-Tabella 1, effettivament eskluda lil Mila mill-offerta. Madankollu, Mila ma kellha ebda motiv ekonomiku sabiex tieħu sehem fl-offerta minħabba li hija diġà kellha biżżejjed kapaċità ta' trasmissjoni fil-fibri tagħha stess. Għalhekk, hija ma ppreżentat ebda offerta.

                           —

                           Il-prezzijiet tal-kiri offruti fl-offerta kienu aktar baxxi minn dawk li investitur tas-suq kien iqis bħala kera aċċettabbli. B'mod partikolari, dawn il-prezzijiet ma pprovdew ebda kontribuzzjoni xierqa għall-ispejjeż fissi (jiġifieri l-ispejjeż tal-kostruzzjoni, tat-tiġdid u tad-deprezzament tal-kejbil) u redditu adegwat fuq l-investiment kapitali għall-Istat Islandiż bħala l-proprjetarju tal-fibri.

                           —

                           Míla stmat li l-prezz tas-suq għad-dritt tal-lokazzjoni ta' aktar minn ISK 85 miljun fis-sena, li jirriżulta f'allegat ammont ta' għajnuna totali ta' ISK 464,2 miljun matul il-perjodu stmat ta' 20 sena tal-ħajja tal-fibra lil kull waħda miż-żewġ kumpaniji, fuq il-bażi ta' prezz tal-kiri ta' ISK 19,15 miljun — ISK 20 miljun fis-sena (12).

               (19)

               Permezz ta' ittra bid-data tad-19 ta' Settembru 2012, il-kwerelanta ppreżentat aktar informazzjoni dwar l-allegazzjoni tagħha ta' għajnuna mill-Istat lil Vodafone. B'mod partikolari, il-kwerelanta ġibdet l-attenzjoni għal tariffa ġdida mill-impriża Orkufjarskipti
                   (13) għall-kiri ta' kejbil tal-fibrottika (14). It-tariffa tispeċifika l-kera għal kull fibra f'kejbil b'sitt fibrottiċi f'termini ta' kera fix-xahar f'ISK għal kull kilometru fil-kejbil (15). Permezz tal-multiplikazzjoni tat-tariffa bit-tul tal-kejbil, skont il-lokazzjoni ma' Vodafone, madwar 1 850 km, il-kwerelanta tikkonkludi li l-kera għal fibra ta' dak it-tul skont it-tariffa jinħtieġ li tkun ta' ISK 107 137 200 fis-sena.

         4.   IL-POŻIZZJONI TAL-AWTORITAJIET ISLANDIŻI RIGWARD L-ILMENT

               (20)

               B'reazzjoni għall-ilment, l-awtoritajiet Islandiżi sostnew li l-lokazzjoni tal-fibrottiċi tan-NATO ma tikkostitwixxi ebda għajnuna mill-Istat, billi l-għoti tal-kuntratt ma jagħti ebda vantaġġ ekonomiku lil-lokatarju li jmur lil hinn mill-kundizzjonijiet tas-suq, ma jinvolvix l-użu ta' riżorsi tal-Istat u ma joħloqx distorsjoni jew theddida ta' distorsjoni tal-kompetizzjoni.

               (21)

               F'dan ir-rigward, l-awtoritajiet Islandiżi jirreferu għall-Memorandum tal-Ministeru għall-Affarijiet Barranin, bid-data tas-7 ta' Mejju 2008, dwar il-lokazzjoni proposta tal-fibrottiċi tan-NATO. Il-Memorandum jispjega f'termini ġenerali l-proċedura ta' sejħa għall-offerti proposta, inklużi l-modalitajiet tal-istedina għall-offerti u l-kriterji għall-għażla tal-lokatarji eliġibbli minn fost l-offerenti. L-għanijiet tal-proġett kienu li jbaxxi l-ispejjeż tal-manutenzjoni u tat-tħaddim tal-fibrottiċi tan-NATO, li jżid l-aċċess pubbliku għas-servizzi broadband u li jinkoraġġixxi l-kompetizzjoni fit-trasmissjoni tad-data fis-suq domestiku. L-awtoritajiet Islandiżi jqisu li l-lokazzjoni taż-żewġ fibri kienet miżura mhux ta' għajnuna. Huma jinnotaw ukoll li l-proġett jibbenifika mill-implimentazzjoni ta' politiki governattivi rigward is-servizzi ta' komunikazzjoni elettronika u s-soċjetà tal-informazzjoni. Dan jagħmel ukoll il-kompetizzjoni fil-qasam tal-infrastruttura possibbli fis-suq tal-linji mikrija f'oqsma fejn ma kienx hemm kompetizzjoni f'dak iż-żmien, li min-naħa tagħha twassal għal aktar kompetizzjoni fis-swieq downstream, bħas-suq għal konnessjoni broadband b'veloċità għolja.

               (22)

               Fid-dawl tal-kontenzjoni tal-kwerelanta li l-fibra kienet proprjetà tal-Istat Islandiż u li l-prezz tal-kiri kellu jinkludi spejjeż fissi relatati mal-kostruzzjoni, it-tiġdid u t-tniżżil fil-valur tal-kejbils, l-awtoritajiet Islandiżi pprovdew kjarifiki dwar is-sjieda u l-ispejjeż tal-kostruzzjoni. Huma jinnotaw li kienet in-NATO, u mhux l-Istat Islandiż, li ffinanzjat l-installazzjoni tal-kejbil. Barra minn hekk, il-kejbil kien irreġistrat fuq il-lista tal-inventarju tal-organizzazzjoni u tlieta minn fost it-tmien fibri kienu riservati għal użu relatat mal-operazzjonijiet tal-forzi Amerikani fl-Islanda. Wara t-tluq tal-forzi Amerikani mill-Islanda fl-2006 u fl-2007, l-Istat Islandiż ħa f'idejh it-tħaddim tat-tliet fibri, bħala l-hekk imsejjaħ “nazzjon ospitanti, nazzjon utent” fuq il-bażi ta' arranġament bil-miktub man-NATO. Anki jekk l-awtoritajiet Islandiżi assumew il-ġestjoni operazzjonali tal-fibri, huma jibqgħu soġġetti għal għadd ta' drittijiet esklussivi tan-NATO. L-Istat Islandiż mhuwiex il-proprjetarju tat-tliet fibri. Sakemm il-Ftehim ta' Difiża bejn l-Islanda u l-Istati Uniti jkun fis-seħħ, it-tliet fibri jkunu l-proprjetà tan-NATO. In-NATO għandha d-drittijiet ta' prijorità għall-użu tal-fibri. Kull dħul mill-kiri tal-fibri jista' jintuża biss għall-operat u l-manutenzjoni tal-assi tan-NATO (16). B'mod partikolari, dan ifisser li kull dħul f'eċċess għal dawn l-ispejjeż ma jistax jinżamm mill-Islanda, iżda jrid jiġi ttrasferit lin-NATO.

               (23)

               Oriġinarjament, in-NATO investiet u ħallset l-ispiża tal-installazzjoni tal-kejbil tal-fibrottiċi. Il-manutenzjoni u t-tħaddim tal-fibri huma parti mill-obbligi tal-Islanda bħala membru tan-NATO u mhumiex fakultattivi. Skont l-awtoritajiet Islandiżi, il-kwerelanta mhijiex korretta meta ssostni li minħabba li tnejn mill-fibri kienu f'użu attiv għas-sistema IADS, l-Istat kellu bżonn jinvesti ISK 250 miljun sabiex jagħmel waħda mill-fibri disponibbli u libera sabiex tintuża mill-offerent magħżul. Għall-ewwel, l-intenzjoni kienet li jinkrew żewġ fibri. Il-valutazzjoni tal-ispejjeż biex iż-żewġ fibri jkunu liberi għal użu kummerċjali kienet ta' ISK 20-65 miljun. Billi wieħed miż-żewġ offerenti magħżula rtira l-offerta tiegħu, fibra waħda biss kellha tinħeles biex tintuża. Għalhekk, l-ispiża kienet ferm aktar baxxa minn dik stmata fil-bidu u ħafna inqas mill-kera ta' Vodafone għall-fibra. Huwa mfakkar li skont il-punt 1.2.4 tal-istedina għall-offerti ta' April 2008, l-ispiża tal-Istat Islandiż għat-tħaddim u l-manutenzjoni ta' kull waħda miż-żewġ fibri li jridu jinkrew kienet stmata għal madwar ISK 19 000 000 fis-sena (17).

               (24)

               Fl-opinjoni tal-awtoritajiet Islandiżi, bħala riżultat tas-sejħa għall-offerti li saret b'suċċess, il-miżura ma tinvolvi ebda tip ta' finanzjament mill-Istat. Għall-kuntrarju, il-miżuri jipproduċu introjtu għall-Istat mil-lokazzjoni tal-fibri li altrimenti l-Istat kien ikollu jkompli jżomm permezz ta' riżorsi tal-Istat. Barra minn hekk, l-awtoritajiet Islandiżi josservaw li r-restrizzjonijiet li jirriżultaw mis-sjieda tan-NATO u l-prijorità tal-użu tan-NATO matul żminijiet ta' gwerra jfissru li l-prezz seta' kien aktar baxx li kieku ma eżistiet ebda restrizzjoni bħal din. Dan il-fattur seta' affettwa lill-offerenti kollha bl-istess mod u l-prezz tas-suq kellu jaġġusta għal dak il-fatt (18).

               (25)

               L-awtoritajiet Islandiżi kienu tal-opinjoni li la l-applikazzjoni tal-kriterju tal-għoti fuq l-istimolu tal-kompetizzjoni u lanqas l-allegata esklużjoni effettiva ta' impriża li għandha pożizzjoni ta' monopolju fis-suq ma jistgħu, bħala tali, iwasslu għall-konklużjoni li l-miżura toħloq distorsjoni tal-kompetizzjoni jew tagħti vantaġġ lil impriża. Skont l-awtoritajiet Islandiżi, il-Gvern kien awtorizzat b'mod sħiħ sabiex juża diversi kriterji tal-għoti. Barra minn hekk, il-kriterji kienu leġittimi u segwew għanijiet importanti mmirati biex itejbu l-kompetizzjoni u jiżguraw servizzi tajbin lill-pubbliku ġenerali.

               (26)

               Fl-aħħar nett, l-awtoritajiet Islandiżi sostnew li, f'każ li l-Awtorità tqis li l-miżura tikkostitwixxi għajnuna mill-Istat, tali għajnuna tista' titqies bħala kompatibbli mal-Artikolu 61(3) tal-Ftehim dwar iż-ŻEE, b'referenza għall-għanijiet tal-miżura, inkluż l-għan li jiżdied l-aċċess pubbliku għas-servizzi broadband f'żoni assistiti. F'dan ir-rigward, l-awtoritajiet Islandiżi stiednu wkoll lill-Awtorità biex tivvaluta jekk tali għajnuna jinħtiġx li titqies bħala li tikkostitwixxi l-finanzjament tas-servizzi ta' interess ekonomiku ġenerali (services of general economic interest, “SGEI”), kif imsemmi fil-Kapitolu 2.2.2 tal-Linji Gwida tal-Awtorità dwar is-Servizzi Broadband (19).

         5.   ID-DEĊIŻJONI Nru 410/12/COL U S-SENTENZA TAL-QORTI TAL-EFTA FIL-KAWŻA E-1/13

               (27)

               Fil-21 ta' Novembru 2012, l-Awtorità adottat id-Deċiżjoni Nru 410/12/COL, li tikkonkludi li l-miżura ma kienet tinvolvi ebda għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE. L-Awtorità kienet tal-fehma li l-lokazzjoni għall-użu u t-tħaddim tal-fibrottika ma kienet tinvolvi ebda għajnuna mill-Istat, billi l-kuntratt tal-lokazzjoni kien stabbilit permezz tal-użu ta' sejħa għall-offerti miftuħa li tkun kapaċi tistabbilixxi t-termini tas-suq u, għalhekk, ma kien jagħti ebda vantaġġ ekonomiku lil Vodafone.

               (28)

               Fis-27 ta' Jannar 2014, il-Qorti tal-EFTA annullat id-Deċiżjoni tal-Awtorità Nru 410/12/COL. Il-Qorti kkonkludiet li l-Awtorità kellha tiftaħ proċedura ta' investigazzjoni formali, billi l-Awtorità kellha għad-dispożizzjoni tagħha informazzjoni u evidenza li, b'mod oġġettiv, kellhom iqajmu dubji jew diffikultajiet serji dwar jekk il-ftehim tal-lokazzjoni kienx jagħti vantaġġ ekonomiku lil Vodafone (20).

               (29)

               Il-Qorti kienet tal-fehma li l-Awtorità kellu jkollha dubji dwar jekk il-prezz miftiehem bħala riżultat tal-offerta kienx riflessjoni ta' prezz tas-suq veru għal-lokazzjoni ta' tali assi. B'mod partikolari, il-Qorti kkonstatat li l-kriterji tal-għoti fl-offerta ma kinux jirriflettu dak li investitur privat iqis bħala rilevanti meta jippreżentaw offerti għal lokazzjoni u li kien evidenti li l-Awtorità ma vvalutatx iċ-ċirkostanzi u l-konsegwenzi kollha għall-applikabbiltà ta' test tal-investitur fl-ekonomija tas-suq. Il-kriterji tal-għoti għajr il-prezz dehru li kienu jirriflettu l-politika pubblika jew kunsiderazzjonijiet regolatorji, li investitur privat ma jqisx bħala rilevanti. Il-proċedura tal-offerta ma użatx il-prezz jew il-ħlas tal-lokazzjoni bħala kriterju tal-għoti waħdieni jew ewlieni. Barra minn hekk, il-Qorti tal-EFTA kienet tal-fehma li l-Awtorità ma vvalutatx il-probabbiltà li n-NATO tuża d-drittijiet ta' prijorità tagħa biex tagħmel użu mill-fibra u l-probabbiltà li n-NATO tuża d-dritt ta' annullament tagħha.

               (30)

               Fuq il-bażi ta', inter alia, dak li ntqal hawn fuq, il-Qorti kkonkludiet li kienet teżisti evidenza konsistenti u oġġettiva li l-Awtorità ma eżaminatx b'mod sħiħ u suffiċjenti jekk il-kuntratt ta' lokazzjoni kienx jinvolvi għajnuna mill-Istat u, jekk iva, jekk l-għajnuna kinitx kompatibbli mal-Ftehim dwar iż-ŻEE.

         6.   ID-DEĊIŻJONI Nru 299/12/COL LI TIBDA L-PROĊEDURA TA' INVESTIGAZZJONI FORMALI

               (31)

               Fis-16 ta' Lulju 2014, l-Awtorità ddeċidiet li tibda l-proċedura ta' investigazzjoni formali dwar l-għajnuna potenzjali mill-Istat mogħtija permezz tal-lokazzjoni tal-fibrottika tan-NATO. Fid-Deċiżjoni tagħha, l-Awtorità ddikjarat li abbażi tal-informazzjoni sottomessa mill-kwerelanta u mill-awtoritajiet Islandiżi, hija ma setgħetx teskludi l-possibbiltà li l-kuntratt konkluż fl-1 ta' Frar 2010 mill-Aġenzija għad-Difiża Islandiża ma' Vodafone Iceland jista' jinvolvi għajnuna mill-Istat skont it-tifsira tal-Artikolu 61(1) tal-Ftehim ŻEE. L-Awtorità ddikjarat ukoll li fuq il-bażi tal-informazzjoni disponibbli hija kellha wkoll dubji dwar il-kompatibbiltà tal-għajnuna potenzjali mal-funzjonament tal-Ftehim dwar iż-ŻEE.

         7.   KUMMENTI MILL-AWTORITAJIET ISLANDIŻI GĦAD-DEĊIŻJONI TAL-FTUĦ
       (21)

               (32)

               Fit-tweġiba tagħhom għall-ftuħ tal-investigazzjoni formali, l-awtoritajiet Islandiżi jsostnu li l-każ jikkonċerna l-ftuħ ta' settur li qabel kien monopolizzat minn impriża tal-Istat u aktar tard, wara l-privatizzazzjoni u l-bejgħ tagħha, minn Mila. In-netwerk u l-infrastruttura meħtieġa, jiġifieri l-fibrottika, realistikament ma setgħux jiġu dduplikati minn kwalunkwe mill-kompetituri ta' Mila. Is-settur huwa importanti ħafna għall-pubbliku ġenerali u l-aċċess tiegħu għall-informazzjoni. Dan il-każ jikkonċerna wkoll l-aċċess u l-provvista ta' servizzi lil żoni rurali u skarsament popolati fl-Islanda. Il-karatteristiċi uniċi tal-każ huma relatati mal-kwistjonijiet ta' sjieda kumplessa u mar-rilevanza tar-restrizzjonijiet minħabba r-rwol tal-fibra fil-mekkaniżmu ta' difiża u l-ġestjoni tal-kriżijiet tal-Islanda u ta' membri oħrajn tan-NATO.

               (33)

               L-għan ewlieni tal-miżuri tal-awtoritajiet Islandiżi kien li jillimitaw in-nefqa pubblika marbuta mal-operat tal-fibra. Inkella, il-passi kollha meħuda kienu mmirati biex jikkontribwixxu għal żieda fil-kompetizzjoni fis-settur. Il-miżuri kienu ta' suċċess u l-pubbliku ġenerali, kif ukoll l-entitajiet pubbliċi u privati li jiddependu ħafna fuq it-telekomunikazzjoni madwar l-Islanda kollha, issa jgawdu minn aktar kompetizzjoni u servizz aħjar. Ġew introdotti ċerti limitazzjonijiet biex il-promozzjoni tal-kompetizzjoni ssir fuq bażi ugwali, ilkoll bl-iskop finali li jiġi żgurat li l-pubbliku ġenerali jirċievi servizz kemm jista' jkun tajjeb u rħis.

               (34)

               L-awtoritajiet Islandiżi jtennu l-fehma espressa qabel li l-miżura ma tinvolvi ebda għajnuna mill-Istat. Barra minn hekk, huma ppreżentaw l-argumenti spjegati hawn taħt.

         Riżorsi tal-Istat, l-influwenza tas-sjieda tal-kejbil u l-implikazzjoni għal vantaġġ

               (35)

               Filwaqt li l-Islanda ma tikkontestax li r-riżorsi tal-Istat jistgħu jitqiesu bħala li ġew ittrasferiti b'mezzi oħrajn għajr id-distribuzzjoni diretta tal-fondi tal-Istat mill-Istat innifsu lil entitajiet oħrajn, huma jenfasizzaw li dan irid jiġi vvalutat fuq bażi ta' każ b'każ.

               (36)

               F'dan il-kuntest, l-awtoritajiet Islandiżi jitolbu lill-Awtorità biex tikkunsidra, b'mod partikolari, li r-“riżorsa” (jiġifieri l-fibra) mhijiex proprjetà tal-Istat Islandiż jew ta' kwalunkwe waħda mill-entitajiet tiegħu. Ir-riżorsa kienet iffinanzjata u mibnija minn parti terza u tappartjeni b'mod permanenti lilha, jiġifieri n-NATO. L-arranġamenti bejn in-NATO u l-awtoritajiet Islandiżi huma bbażati fuq il-prinċipju ta' ebda spiża ebda qligħ. Dan ifisser li kull rikavat mil-lokazzjoni tal-fibra l-ewwel jintuża biex iħallas għall-ispejjeż operazzjonali u għat-tiswijiet minuri. L-Artikolu 16 tal-Att dwar id-Difiża tal-Islanda Nru 34/2008 jirrifletti dan l-arranġament u jkompli jispjega li kwalunkwe assi li jaqgħu taħt din il-kategorija huma soġġetti għar-regoli ta' sigurtà u d-drittijiet ta' prijorità tan-NATO. Barra minn hekk, jekk id-dħul jaqbeż dawk l-ispejjeż, kull dħul li jifdal irid jiġi rritornat lill-proprjetarju tal-fibra, jiġifieri n-NATO. Jekk l-ispejjeż jaqbżu d-dħul, jew f'każ ta' tiswijiet maġġuri jew sostituzzjonijiet minħabba inċidenti ta' force majeure, l-awtoritajiet Islandiżi mhumiex responsabbli għall-ispejjeż rilevanti. Minflok, l-ispiża tat-tiswijiet tal-kejbil tinqasam bejn il-proprjetarji tal-fibri skont l-għadd rispettiv ta' fibri tagħhom, jiġifieri Mila (5/8) u n-NATO (3/8). B'hekk, kull test tal-bejjiegħ privat mhuwiex direttament applikabbli għall-każ preżenti, billi l-awtoritajiet Islandiżi ma għandhom ebda interess ekonomiku li jiksbu dħul mill-kera ogħla mill-ispejjeż għat-tħaddim u l-manutenzjoni tal-fibra.

               (37)

               Id-dokumenti tal-offerti jistipulaw li l-aċċess għall-fibra kien kontinġenti fuq diversi kwistjonijiet oħrajn għajr il-lokazzjoni u l-prezz tal-lokazzjoni. Skont il-klawżola 2.3, kienet ir-responsabbiltà tal-lokatarju li jikseb il-faċilitajiet u l-punti tal-assemblaġġ meħtieġa għall-fibra. L-Istat Islandiż lanqas ma ggarantixxa li l-lokatarju jkollu aċċess għal tali faċilitajiet. Barra minn hekk, il-klawżola 2.7 stipulat li, fil-prinċipju, il-lokatarju għandu jirritorna l-fibra fl-istess kundizzjoni bħal meta rċeviha, iżda meta l-lokatarju jkun għamel xi emendi, il-lokaturi għandhom jiksbu tali emendi mingħajr ħlas fi tmiem il-perjodu tal-kuntratt. L-aċċess għall-fibra kellu jiġi nnegozjat ma' Mila, li kellha l-faċilitajiet meħtieġa sabiex tħaddem il-fibra. Eventwalment, l-Amministrazzjoni tal-Posta u tat-Telekomunikazzjoni (“PTA”) Islandiża ħarġet żewġ deċiżjonijiet li jagħtu struzzjonijiet lil Mila, bħala operatur tas-suq dominanti, sabiex tagħti aċċess lil Vodafone għall-punti ta' konnessjoni għal ħlas raġonevoli.

               (38)

               L-awtoritajiet Islandiżi jippreżentaw evidenza minn Vodafone rigward l-ispejjeż addizzjonali ta' Vodafone sabiex jinkiseb l-aċċess għall-fibra (22). L-ispejjeż ta' Vodafone għall-investiment fit-tagħmir, fil-partijiet prinċipali tal-istrutturi ottiċi u l-ħlasijiet inizjali lil Mila jammontaw għal ISK 130 miljun. Barra minn hekk, hemm ħlasijiet ta' liċenzji annwali ta' ISK 7,5 miljun għat-tagħmir. Din in-nefqa tiżdied mal-ħlas tal-kera annwali ta' ISK 19,15 miljun, li hija marbuta ma' indiċi tal-prezzijiet. Barra minn hekk, Vodafone tħallas lill-Gwardja tal-Kosta Islandiża (“LHG”) ħlas fix-xahar ta' ISK 15 000 għal kull punt ta' konnessjoni minbarra dawk koperti fil-ftehim eżistenti ma' LHG.

               (39)

               Dan juri, f'dan il-każ, li r-“riżorsi” mhumiex tal-Istat, li l-qligħ finanzjarju tal-lokazzjoni jinqasam mal-proprjetarju reali skont il-prinċipju ta' ebda spiża ebda qligħ u li l-awtoritajiet Islandiżi ma kellhomx l-awtorità li jagħtu lill-investituri potenzjali aċċess sħiħ għall-fibra. Dawn il-fatti huma importanti: l-ewwel nett, għall-valutazzjoni ta' jekk ir-riżorsi tal-Istat ġewx ittrasferiti, it-tieni nett, meta tiġi kkunsidrata l-proċedura ta' sejħa għall-offerti u, it-tielet nett, huma jaffettwaw il-fatturi kummerċjali li jixprunaw il-prezz tal-lokazzjoni xieraq. Fl-aħħar nett, il-fatti juru li huwa kważi impossibbli li jsir it-tqabbil bejn attur kummerċjali ipotetiku fis-suq u l-Istat, minħabba li ma kien hemm ebda parteċipant fis-suq li seta' kien f'sitwazzjoni komparabbli. Ir-restrizzjonijiet tan-NATO diskussi hawn taħt u s-sjieda u t-tqassim kumplessi tad-dħul ikunu kompletament aljeni għal operatur tas-suq normali.

         Ir-restrizzjonijiet tan-NATO u l-probabbiltajiet tal-eżerċizzju

               (40)

               L-awtoritajiet Islandiżi jsostnu li l-probabbiltà tal-użu jew tar-revoka tan-NATO tista' tvarja matul it-tul ta' żmien tal-ftehim ta' lokazzjoni u mhumiex fil-kontroll tal-Islanda jew tan-NATO. Madankollu, min-natura tagħhom, ir-restrizzjonijiet tan-NATO jħallu impatt negattiv u sinifikanti fuq l-utilizzazzjoni tal-fibra għal skopijiet kummerċjali. L-impatt fuq il-prezz tas-suq tal-kiri huwa negattiv u l-awtoritajiet Islandiżi jistmaw li l-effett negattiv fuq il-prezz huwa ta' 15-25 %. Ma jeżistux restrizzjonijiet bħal dawn fir-rigward tal-fibri mħaddma minn Mila.

         Il-proċess tas-sejħa għall-offerti

               (41)

               L-awtoritajiet Islandiżi jsostnu li l-proċess tas-sejħa għall-offerti tal-2008 kkwalifika bħala metodu xieraq li jistabbilixxi l-prezz tas-suq. B'mod partikolari, minħabba l-istruttura tas-sjieda, ir-restrizzjonijiet fir-rigward tal-funzjoni tad-difiża tan-NATO u n-natura tal-assi inkwistjoni, ebda bejjiegħ privat, li jrid jieħu f'kunsiderazzjoni dawn il-fatturi rilevanti kollha, ma kkunsidra proċess li fih l-uniċi kriterji kienu jkunu l-prezz tal-lokazzjoni.

               (42)

               L-awtoritajiet Islandiżi jsostnu li s-sitt kriterji tal-għoti differenti tal-offerta huma ġustifikati għal kollox u ma jaqblux mal-fehma espressa mill-Awtorità fid-deċiżjoni tal-ftuħ tagħha li l-kriterju tal-istimolu tal-kompetizzjoni jista' jkun għall-iżvantaġġ tal-operatur preeżistenti. Huma jinnotaw b'mod partikolari li Mila ma kellha ebda interess kummerċjali fil-fibra tan-NATO. Għaldaqstant, kull argument minn Mila li b'mod ipotetiku setgħet għamlet offerta ogħla jinħtieġ li jiġi injorat. Kull offerta minn Mila ma kellhiex tkun offerta kummerċjali magħmula in bona fede. L-awtoritajiet Islandiżi jsostnu li huma kellu jkollhom id-dritt li jeskludu tali offerta wara s-sentenza fil-Kawża T-244/08 Konsum Nord vs il-Kummissjoni
                   (23).

               (43)

               L-awtoritajiet Islandiżi jikkontestaw il-fehma espressa mill-kwerelanta li l-iffissar ta' prezz minimu fl-offerta skoraġġixxa lill-offerenti milli jikkompetu fuq il-prezzijiet. Kriterju tal-prezz minimu ma jillimitax il-kompetizzjoni għall-prezz. L-offerenti jgħollu l-offerti tagħhom skont kemm iqisu li huwa kummerċjalment vijabbli. It-tneħħija tal-prezz minimu tista' tinkoraġġixxi biss offerti aktar baxxi minn dawk effettivament miksuba fil-proċess u l-firxa tal-prezzijiet tiżdied biss 'l isfel. Il-fatt li ħafna mill-offerti kienu f'firxa ta' prezzijiet ristretta jista' jindika biss riluttanza mis-suq li jmur 'il fuq mill-prezz minimu minħabba raġunijiet kummerċjali.

               (44)

               L-awtoritajiet Islandiżi jenfasizzaw li l-offerta kienet tinkludi żewġ komponenti ta' prezzijiet separati u mhux wieħed. Minbarra l-prezz tal-kiri, l-offerenti kienu qegħdin jikkompetu wkoll fuq l-għadd ta' punti ta' terminazzjoni tan-netwerk li huma impenjaw ruħhom li jinstallaw. Kull punt ta' terminazzjoni bħal dan jirrikjedi li jsiru investimenti sostanzjali li ma jiġux irkuprati mil-lokatarju fi tmiem il-lokazzjoni, iżda minflok iżidu l-valur tal-fibra tan-NATO.

         L-istudju ta' valwazzjoni esperta minn Mannvit

               (45)

               Fil-paragrafu 87 tad-Deċiżjoni tal-ftuħ tal-Awtorità Nru 410/12/COL, l-awtoritajiet Islandiżi ntalbu jippreżentaw valutazzjoni esperta indipendenti tal-prezz tas-suq tal-ħlas tal-kiri. Kien il-fehim inizjali tal-awtoritajiet Islandiżi li din it-talba kienet kontinġenti fuq l-irtirar mill-awtoritajiet Islandiżi tal-argumenti marbuta mal-proċess tas-sejħa għall-offerti u l-ħlas tal-kiri effettiv bħala indikatur xieraq għal tali prezz tas-suq. Minħabba li, fil-fehma tal-awtoritajiet Islandiżi, dawn l-argumenti ġew milqugħa, ma kien inkluż ebda studju ta' valwazzjoni fil-kummenti inizjali mħejjija mill-awtoritajiet Islandiżi. Madankollu, b'reazzjoni għall-kummenti tat-terza persuna u b'mod partikolari l-argumenti ppreżentati minn Míla rigward l-allegat valur fis-suq tad-dritt ta' lokazzjoni inkwistjoni, l-awtoritajiet Islandiżi talbu u pprovdew studju ta' valwazzjoni mid-ditta ta' konsulenza esperta Mannvit (24). Mannvit hija ditta ta' konsulenza internazzjonali fl-oqsma tal-inġinerija, tas-servizzi tekniċi u tal-innovazzjoni u diġà tat pariri lill-awtoritajiet Islandiżi dwar il-proċess tas-sejħa għall-offerti fil-każ preżenti.

               (46)

               Bħala punt tat-tluq, Mannvit tqabbel il-fibra tan-NATO mikrija minn Vodafone mal-offerta għall-prodott (il-linji mikrija tal-komponenti prinċipali) kkwotata minn Mila fl-ilment tagħha (ara l-premessa 56 ta' hawn taħt għall-aktar kalkolu riċenti). Mannvit tispjega għadd ta' differenzi rilevanti:

                           —

                           It-tariffa rregolata ta' Mila għas-servizzi tal-linji mikrija tal-fibra tapplika biss għas-servizzi bejn il-punti ta' terminazzjoni eżistenti bit-tagħmir ta' trasmissjoni eżistenti. Madankollu, il-fibra mikrija minn Vodafone kienet teħtieġ l-installazzjoni tat-tagħmir ta' trasmissjoni fi 30 post. Mannvit tistma l-ispiża medja tal-installazzjoni ta' dan it-tagħmir bħala ISK 4 miljun għal kull punt ta' konnessjoni, b'deprezzament ta' 15 % fis-sena, nefqa operattiva (“Opex”) stmata ta' 20 % tan-nefqa kapitali (“Capex”) u spiża medja peżata tal-kapital (“WACC”) ta' 8,5 % ta' Capex (25). B'kollox, Mannvit tikkalkula spiża annwali ta' ISK 52 miljun għall-investimenti meħtieġa biex il-prezz tal-lokazzjoni mħallas minn Vodafone jsir komparabbli mal-offerta ta' Mila.

                           —

                           Il-kalkolazzjoni ta' Mila tuża bħala bażi t-tul proprju tal-fibra tan-NATO, jiġifieri 1 850 km. Madankollu, hija tikkalkula l-offerta tagħha fuq bażi ta' minn punt għal ieħor, jiġifieri bħala linji diretti bejn il-punti ta' terminazzjoni rilevanti. Meta jiġi applikat għall-punti ta' terminazzjoni fuq il-fibra tan-NATO fil-ħin tat-tranżazzjoni, dan il-metodu minn punt għal ieħor jirriżulta f'tul totali ta' 1 283 km biss.

                           —

                           Il-kalkolazzjoni ta' Mila tassumi skont ta' 15 %, li huwa l-massimu li tista' tagħti Mila bl-offerta rregolata tagħha għal kuntratt b'tul ta' tliet snin. Madankollu, fil-ħin tal-kuntratt tal-lokazzjoni, Mila offriet skont ta' 25 % għall-klijenti li jikru fibra ta' tul simili. Barra minn hekk, it-tul ta' 10 snin jinħtieġ li jirriżulta wkoll fi skont ogħla minn 15 %, li japplika għal kuntratt ta' tliet snin. Għalhekk, Mannvit tassumi skont ta' 25 %.

                           —

                           Mannvit tistaqsi wkoll jekk it-tariffa rregolata attwali ta' Mila (ISK 7 609 għal kull km/xahar, li daħlet fis-seħħ fl-1 ta' Awwissu 2011) tipprovdix punt ta' riferiment tajjeb biex jiġi ddeterminat il-prezz tas-suq. It-tariffa rregolata hija ffissata mill-PTA fuq il-bażi ta' analiżi tal-ispejjeż storiċi tan-netwerk sħiħ tal-fibri ta' Mila, inklużi l-punti ta' terminazzjoni rilevanti kollha ta' Mila, in-nefqa operattiva ta' Mila f'kull wieħed minn dawn il-postijiet, ir-rati ta' utilizzazzjoni ġenerali ta' Mila, eċċ. Uħud minn dawn il-fatturi tal-ispejjeż ma japplikawx fil-kuntest tal-fibra tan-NATO inkwistjoni, li hija ferm aktar sempliċi u għandha inqas punti ta' konnessjoni. B'hekk, it-tariffa ta' Mila hija bbażata fuq l-ispejjeż u rilevanti biss għas-sitwazzjoni ta' Mila stess, li tvarja bil-kbir minn dik ta' operaturi tas-suq oħrajn. Mannvit tirrimarka wkoll li fil-ħin tal-offerta, il-parteċipanti tas-suq ma ngħatawx l-opportunità li jikru fibrottiċi mingħand Mila, ħlief f'każijiet eċċezzjonali. Dawk li talbuha sempliċiment ġew infurmati li ma kien hemm ebda fibrottika disponibbli. F'dawk iċ-ċirkostanzi, mhuwiex xieraq li ssir referenza għall-prezzijiet ta' Mila bħala prezzijiet tas-suq. Għalhekk, Mannvit tipproponi li minflok tintuża l-aktar tariffa tal-operaturi riċenti (ISK 5 020 għal kull km/xahar, li daħlet fis-seħħ fl-1 ta' Jannar 2014) ta' operatur ieħor, Orkufjarskipti, bħala l-bażi għall-kalkolazzjoni tal-prezz tas-suq. Dan l-operatur jipprovdi wkoll skont ta' 15 % għal kuntratti ta' tliet snin.

                           —

                           L-istima tal-prezz ipprovduta minn Míla, kif ukoll it-tariffa ta' Orkufjarskipti stabbilita hawn fuq, jirreferu għall-prezzijiet tal-lum. Biex ikunu sinifikanti, huma jridu jitqabblu mal-kera li tħallas Vodafone llum, li tammonta għal ISK 28 miljun fis-sena.

               (47)

               B'hekk, Mannvit tistma bħala punt tat-tluq li kera fis-suq għall-fibra tan-NATO (qabel l-investimenti) jinħtieġ li tiġi kkalkolata abbażi tad-distanza minn punt sa punt ta' 1 283 km u t-tariffa ta' Orkufjarskipti ta' ISK 5 020 għal kull km/xahar bi skont ta' 25 %, li jirriżulta f'valur ta' ISK 57 965 940 fis-sena.

               (48)

               Biex il-valur imsemmi hawn fuq jitqabbel mal-ħlas tal-kiri mħallas minn Vodafone, jeħtieġ li jiġi kkunsidrat li Vodafone kienet iffaċċjata b'varjetà ta' spejjeż biex tagħmel il-fibra operazzjonali u tissodisfa l-obbligi tagħha skont il-kuntratt tal-lokazzjoni. Mannvit tistma dawn l-ispejjeż bħala ISK 52 miljun fis-sena. Miżjud mal-prezz tal-kiri mħallas minn Vodafone, li bħalissa huwa ta' ISK 28 miljun fis-sena, dan jammonta għal total ta' ISK 80 miljun fis-sena jew ogħla sewwa mill-prezz ta' madwar ISK 58 miljun stmat fuq il-bażi tat-tariffa ta' Orkufjarskipti. Għalhekk, Mannvit tikkonkludi li l-kera għal-lokazzjoni tal-fibra tan-NATO taqbeż il-valur tas-suq.

               (49)

               Mannvit ma vvalutatx l-impatt tar-restrizzjonijiet minħabba r-rwol tal-fibra fil-mekkaniżmu ta' difiża u l-ġestjoni tal-kriżijiet tal-Islanda u ta' membri oħrajn tan-NATO fuq il-valur tas-suq. Madankollu, l-awtoritajiet Islandiżi jistmaw li dawn ir-restrizzjonijiet setgħu affettwaw il-prezz b'mod negattiv bi 15-25 %.

         Il-kompatibbiltà tal-għajnuna potenzjali

               (50)

               L-awtoritajiet Islandiżi jsostnu li, f'każ li l-miżura titqies bħala li tikkostitwixxi għajnuna mill-Istat, tali għajnuna jinħtieġ li titqies bħala kompatibbli mal-funzjonament tal-Ftehim dwar iż-ŻEE b'referenza għall-Artikolu 59(2) u/jew l-Artikolu 61(3)(c).

               (51)

               F'okkażjonijiet preċedenti, l-awtoritajiet Islandiżi rrimarkaw li l-miżura setgħet titqies bħala li tikkostitwixxi l-finanzjament ta' SGEI, skont il-prinċipji minquxa fil-Kapitolu 2.2.2 tal-Linji Gwida tal-Awtorità dwar is-Servizzi Broadband, applikabbli fil-ħin tal-valutazzjoni tal-miżura.

               (52)

               L-awtoritajiet Islandiżi jsostnu wkoll li, b'mod alternattiv, il-miżura tista' tiġi ddikjarata bħala kompatibbli fuq il-bażi tal-Artikolu 61(3)(c) tal-Ftehim dwar iż-ŻEE. Huma jinnotaw li, preċedentement, kien intwera mill-awtoritajiet Islandiżi li l-għanijiet tal-miżura, inkluż l-għan li jiżdied l-aċċess pubbliku għas-servizzi broadband f'żoni assistiti, kienu fl-interess komuni. Huma jipproponu li l-prinċipji tal-linji gwida attwali dwar is-servizzi broadband jiġu applikati għall-miżura inkwistjoni u jsostnu li l-miżura tissodisfa l-kundizzjonijiet sostantivi kollha tal-kompatibbiltà.

         8.   KUMMENTI MINN PARTIJIET INTERESSATI GĦAD-DEĊIŻJONI TAL-FTUĦ

   8.1.   MÍLA (26)

               (53)

               Fil-kummenti tagħha għad-deċiżjoni tal-ftuħ, Mila ttenni u telabora fuq is-sottomissjonijiet li diġà saru fl-ilment u fl-applikazzjoni tagħha lill-Qorti tal-EFTA.

               (54)

               Dwar il-kwistjoni tar-riżorsi tal-Istat u s-sjieda tal-fibra, Mila ssostni fil-prinċipju li s-sjieda hija tal-Gvern Islandiż. B'sostenn għal din it-talba, Mila tirreferi l-ewwel nett għal rapport ta' kumitat speċjali għall-privatizzazzjoni tal-operatur tat-telekomunikazzjoni tal-Istat Landssimi Íslands hf. (aktar tard Síminn hf. u Míla ehf.) mill-2001. It-tieni nett, Mila tirreferi għal ftehim bejn il-Gvern Islandiż u Siminn hf. bid-data tas-27 ta' Marzu 2001 rigward is-sjieda, l-operazzjonijiet u l-manutenzjoni tal-fibri. Mila hija tal-fehma li ż-żewġ dokumenti jikkonfermaw li s-sjieda tal-fibri hija tal-Gvern Islandiż. Madankollu, Mila tiddikjara wkoll li irrispettivament minn jekk is-sjieda formali tal-fibra hijiex tal-Gvern Islandiż jew tan-NATO, il-miżura ngħatat permezz ta' riżorsi tal-Istat.

               (55)

               Mila ssostni li l-akkwist għal-lokazzjoni tal-fibri naqas milli jistabbilixxi prezz tas-suq, li jippermetti lil Vodafone tħallas prezz tal-lokazzjoni taħt dak li hija tqis li huwa l-valur tas-suq; bħala konsegwenza, Vodafone tikseb vantaġġ meta mqabbla mal-kompetituri tagħha. Għaldaqstant, il-kuntratt ma' Vodafone jinvolvi għajnuna mill-Istat.

               (56)

               Mila tipprovdi wkoll stima aġġornata tal-prezz tas-suq għall-fibra tan-NATO. Fuq il-bażi tat-tariffa rregolata (fis-seħħ mill-1 ta' Awwissu 2011) għall-aċċess għal fibra waħda ta' ISK 7 609 għal kull km/xahar u skont ta' 15 % għal kuntratt b'tul ta' tliet snin, il-prezz tas-suq għal fibra ta' 1 850 km jinħtieġ li jkun ta' ISK 143 589 600 fis-sena.

               (57)

               F'dak li għandu x'jaqsam mal-kwistjoni tal-kompatibbiltà, Mila ssostni li l-Awtorità jinħtieġ li tasal għall-konklużjoni li l-miżura ma tissodisfax il-kriterji rilevanti stipulati fil-Linji Gwida dwar is-Servizzi Broadband u, għalhekk, mhijiex kompatibbli mal-Artikolu 61(3)(c) tal-Ftehim dwar iż-ŻEE.

               (58)

               F'dak li għandu x'jaqsam mal-kompatibbiltà possibbli skont l-Artikolu 59(2) tal-Ftehim ŻEE bħala kumpens għal SGEI, Mila ssostni li l-Istati tal-EFTA ma jistgħux jagħtu obbligi speċifiċi ta' servizz pubbliku għal servizzi li diġà qegħdin jiġu pprovduti mill-impriżi li jaħdmu f'kundizzjonijiet tas-suq normali. Billi Mila kienet diġà qiegħda tipprovdi l-istess servizz ta' fibra fl-Islanda minn qabel il-ħin meta ġie konkluż il-kuntratt ma' Vodafone, il-konklużjoni tal-Awtorità jinħtieġ li tkun li l-miżura tal-Gvern Islandiż ma tistax tiġi definita bħala SGEI. Konsegwentement, l-għajnuna mill-Istat ma tistax tiġi pprovduta fil-każ inkwistjoni b'referenza għall-Artikolu 59(2) tal-Ftehim dwar iż-ŻEE.

         8.2.   VODAFONE (27)

               (59)

               Vodafone hija primarjament tal-fehma li l-ftehim tagħha mal-awtoritajiet Islandiżi ma jinvolvi ebda għajnuna mill-Istat. F'kull każ, il-ftehim ikun f'konformità mal-prinċipji ta' Altmark dwar SGEI. It-tieni, jekk jiġi identifikat element ta' għajnuna fil-każ, Vodafone ssostni li l-eżenzjoni prevista fl-Artikolu 61(3)(c) tal-Ftehim dwar iż-ŻEE hija applikabbli.

               (60)

               F'dak li għandu x'jaqsam mal-kompatibbiltà, Vodafone tqis li l-Linji Gwida dwar is-Servizzi Broadband huma rilevanti għall-valutazzjoni tal-miżura inkwistjoni. Vodafone tenfasizza li l-eżistenza ta' operatur tan-netwerk f'żona partikolari mhux bilfors timplika li ma jeżistux fallimenti tas-suq jew problemi ta' koeżjoni. Għall-kuntrarju, il-pożizzjoni ta' monopolju ta' Mila fis-suq rilevanti affettwat kemm il-kwalità tas-servizz kif ukoll il-prezz li bih is-servizzi jiġu offruti liċ-ċittadini. Il-prospetti li t-terzi persuni jibnu infrastruttura alternattiva kienu limitati, jekk mhux ukoll ineżistenti. Għalhekk, il-lokazzjoni tal-kejbil tal-fibrottika tan-NATO kienet adattata sewwa sabiex tirrimedja n-nuqqas ta' kompetizzjoni infrastrutturali u tnaqqas il-problemi attwali li jirriżultaw mill-pożizzjoni ta' monopolju ta' Mila.

               (61)

               L-applikazzjoni preċedenti tal-miżuri regolatorji ma rnexxilhiex tipprovdi kundizzjonijiet ekwi fis-suq. Bħala riżultat, il-kompetizzjoni fis-suq baqgħet ineffettiva. B'mod partikolari, huwa nnotat li Mila rnexxielha tipprevjeni d-dħul ta' Vodafone fis-suq rilevanti billi rrifjutat l-aċċess għal faċilitajiet essenzjali.

               (62)

               Il-konklużjoni tal-ftehim ikkontestat irriżultat f'titjib sinifikanti tal-kompetizzjoni, primarjament fiż-żoni rurali u, b'hekk, żiedet il-benesseri għall-konsumaturi. Permezz ta' eżempju, fil-muniċipalità ta' Öræfasveit, Vodafone setgħet tipprovdi konnessjonijiet tal-Internet f'żona remota u rurali fejn preċedentement il-kwerelanta kienet ħabbret li ma kinitx se tipprovdi servizzi bħal dawn.

               (63)

               Il-ftehim ta' lokazzjoni kien element essenzjali għal Vodafone biex tibni u tibda tipprovdi servizzi f'din il-parti tal-pajjiż. Mila applikat tattiċi ta' waqfien billi rrifjutat li tagħti aċċess lil Vodafone għall-faċilitajiet ta' kolokazzjoni. Vodafone kellha titlob għal deċiżjoni formali mill-PTA dwar il-kwistjoni tal-aċċess, li ġiet ippubblikata fl-1 ta' Novembru 2010. Bħala riżultat tal-ftehim ta' lokazzjoni kkontestat, Vodafone setgħet iżżid l-offerti tal-operaturi sabiex tinkludi aktar minn 30 servizz differenti.

         8.3.   INDIVIDWU PRIVAT (28)

               (64)

               Il-kummenti minn individwu privat jistabbilixxu l-esperjenzi meta jaħdem fuq l-introduzzjoni ta' infrastrutturi broadband fibrottiċi fi tliet muniċipalitajiet żgħar u remoti: Öræfasveit, Kirkjubæjarklaustri u Mýrdal. It-tliet sistemi kollha huma marbuta mat-tħaddim tal-kejbil fibrottiku ta' Vodafone. Meta mitluba, Vodafone biss kienet lesta li tinvolvi ruħha fil-provvista tas-servizzi lill-abitanti u lill-kumpaniji f'dawk il-muniċipalitajiet. Operaturi tat-telekomunikazzjoni oħrajn ma weġbux għat-talba tal-abitanti. Ladarba s-servizzi broadband f'Öræfasveit saru realtà, żewġ muniċipalitajiet oħrajn iddeċidew li jinvestu fit-tqegħid ta' kejbil ta' fibrottika għall-abitanti kollha, jiġifieri Skeiða- og gnúpverjahreppur u Hvalfjarðarstrandarhreppur. L-individwu privat huwa tal-fehma li mingħajr il-lokazzjoni tal-fibrottika tan-NATO minn Vodafone, kien ikun hemm ferm inqas progress fil-provvista ta' servizzi tat-telekomunikazzjoni fir-reġjuni remoti tal-Islanda.

         II.   VALUTAZZJONI

   1.   IL-PREŻENZA TAL-GĦAJNUNA MILL-ISTAT

   1.1.   INTRODUZZJONI

               (65)

               Fil-kapitoli li ġejjin, l-Awtorità tivvaluta jekk il-kuntratt bejn l-Aġenzija għad-Difiża Islandiża u Vodafone għal-lokazzjoni minn tal-aħħar ta' fibrottika li preċedentement kienet imħaddma f'isem in-NATO jinvolvix għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE.

               (66)

               Miżura tikkostitwixxi għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE jekk il-kundizzjonijiet li ġejjin ikunu ssodisfati b'mod kumulattiv: il-miżura (i) tingħata mill-Istat jew permezz ta' riżorsi tal-Istat; (ii) tagħti vantaġġ ekonomiku lil impriża; (iii) tkun selettiva; u (iv) tkun responsabbli li toħloq distorsjoni tal-kompetizzjoni u tal-kummerċ bejn il-Partijiet Kontraenti.

         1.2.   RIŻORSI TAL-ISTAT

               (67)

               Skont l-Artikolu 61(1) tal-Ftehim dwar iż-ŻEE, miżura trid tingħata mill-Istat jew permezz ta' riżorsi tal-Istat biex tkun tikkostitwixxi għajnuna.

               (68)

               Mila hija tal-fehma prinċipali li s-sjieda tal-fibra hija tal-Gvern Islandiż. Madankollu, irrispettivament minn jekk is-sjieda formali hijiex tal-Gvern Islandiż jew tan-NATO, il-miżura ngħatat permezz ta' riżorsi tal-Istat.

               (69)

               L-awtoritajiet Islandiżi kkjarifikaw li s-sjieda tal-fibri hija tan-NATO, cf. It-Taqsimiet I.4 u I.7 ta' hawn fuq. Ir-riżorsa (jiġifieri t-tliet fibri) mhijiex proprjetà tal-Istat Islandiż jew ta' kwalunkwe waħda mill-entitajiet tiegħu. Ir-riżorsa kienet iffinanzjata u mibnija min-NATO u tappartjeni b'mod permanenti lilu. L-arranġamenti bejn in-NATO u l-awtoritajiet Islandiżi huma bbażati fuq il-prinċipju ta' ebda spiża ebda qligħ, kif ikkonfermat fl-Att dwar id-Difiża tal-Islanda Nru 34/2008, ara l-Artikoli 5, 15 u 16 tiegħu. Madankollu, il-Gvern tal-Islanda għandu dritt ta' użu wiesa' u drittijiet ta' sfruttament oħrajn, inkluż id-dritt għal-lokazzjoni tal-fibri u l-użu tar-rikavat għall-manutenzjoni tagħhom u spejjeż operattivi oħrajn (29). Madankollu, dan id-dritt ta' użu huwa soġġett għar-regoli tas-sigurtà u għad-drittijiet ta' prijorità tan-NATO. Barra minn hekk, in-NATO tirċievi kwalunkwe dħul li jaqbeż l-ispejjeż operattivi tal-fibri. In-NATO tħallas ukoll għal kwalunkwe tiswijiet maġġuri jew sostituzzjonijiet minħabba inċidenti ta' force majeure
                   (30).

               (70)

               B'referenza għas-sottomissjoni tal-awtoritajiet Islandiżi, l-Awtorità hija tal-fehma li l-fibra inkwistjoni mhijiex il-proprjetà tal-Istat Islandiż. Madankollu, il-kwistjoni tal-proprjetà tal-fibra mhijiex deċiżiva għall-valutazzjoni tal-Awtorità. Mhuwiex ikkontestat li l-Istat Islandiż igawdi minn drittijiet ta' kontroll li jippermettulu jisfrutta dritt ta' lokazzjoni. Biex tikkostitwixxi riżorsi mill-Istat, huwa biżżejjed, kif irrimarkat b'mod korrett minn Míla, li r-riżorsa inkwistjoni, jiġifieri d-dritt ta' lokazzjoni, kienet taħt il-kontroll pubbliku u għad-dispożizzjoni tal-awtoritajiet nazzjonali (31), anki jekk ma kinitx il-proprjetà tal-awtorità pubblika (32).

               (71)

               Fir-rigward tar-riżorsi tal-Istat, l-għan tal-proċedura ta' sejħa għall-offerti u tal-lokazzjoni tal-fibra, kif spjegat fit-taqsima I.2, ma kienx li jiġu pprovduti sussidji lil-lokatarji interessati iżda, għall-kuntrarju, li jittaffew l-ispejjeż li l-Istat Islandiż kien impenjat li jħallas għat-tħaddim u l-manutenzjoni tal-fibri tan-NATO għad-dispożizzjoni tiegħu. Kif ġie stabbilit fil-paragrafu 36 ta' hawn fuq, l-awtoritajiet Islandiżi spjegaw li l-arranġamenti tagħhom man-NATO huma bbażati fuq il-prinċipju ta' ebda spiża ebda qligħ. Dan ifisser li kull rikavat mil-lokazzjoni tal-fibra l-ewwel se jintuża biex iħallas għall-ispejjeż operattivi u għat-tiswijiet minuri. Jekk id-dħul jaqbeż dawk l-ispejjeż, kull dħul li jifdal irid jiġi rritornat lill-proprjetarju tal-fibra, jiġifieri n-NATO. Jekk l-ispejjeż jaqbżu d-dħul, jew f'każ ta' tiswijiet maġġuri jew sostituzzjonijiet minħabba inċidenti ta' force majeure, l-awtoritajiet Islandiżi mhumiex responsabbli għall-ispejjeż rilevanti. Minflok, l-ispiża tat-tiswijiet fil-kejbil tinqasam bejn il-proprjetarji tal-fibri skont l-għadd rispettiv ta' fibri tagħhom. Abbażi ta' dawn l-arranġamenti, l-offerta ffissat prezz ta' riżerva minimu li jikkorrispondi għall-obbligu tal-ħlas tal-Islanda għat-tħaddim u l-manutenzjoni. B'hekk, l-offerta kienet maħsuba biex tipprevjeni kull pressjoni fuq ir-riżorsi tal-Istat li rriżultat mid-dritt ta' lokazzjoni li għalih saret sejħa għall-offerti. Fil-fehma tal-Awtorità, huwa kkunsidrat bħala rilevanti jekk fiċ-ċirkostanzi speċifiċi tal-każ inkwistjoni, arranġament ta' dan it-tip, li għandu l-għan li jipprevjeni pressjoni fuq ir-riżorsi tal-Istat f'sitwazzjoni fejn kwalunkwe dħul ulterjuri jkollu bżonn jiġi ttrasferit lil terza persuna skont obbligu internazzjonali, jista' jitqies bħala li jissodisfa r-rekwiżit skont l-Artikolu 61(1) tal-Ftehim dwar iż-ŻEE li l-miżura tingħata mill-Istat jew permezz ta' riżorsi tal-Istat. Madankollu, minħabba l-konklużjoni li l-miżura ma rriżultatx f'vantaġġ ekonomiku (ara t-Taqsima 1.3 ta' hawn taħt), l-Awtorità ma għandhiex bżonn tivvaluta dan il-punt aktar.

         1.3.   VANTAĠĠ
   1.3.1.   Ġenerali

               (72)

               Biex tikkostitwixxi għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE, il-miżura trid tagħti vantaġġ lil xi impriża.

               (73)

               L-impriżi huma entitajiet involuti f'attività ekonomika, irrispettivament mill-istatus legali tagħhom u mill-mod kif huma ffinanzjati. Attivitajiet ekonomiċi huma attivitajiet li jikkonsistu fl-offerta ta' prodotti jew servizzi f'suq. L-allegat benefiċjarju tal-miżura huwa Vodafone Iceland. Il-kumpanija hija attiva fis-suq tal-komunikazzjoni elettronika, billi tipprovdi servizzi ta' telefonija fissa, mobbli u ta' trasmissjoni tad-data fl-Islanda. Għaldaqstant, kull għajnuna involuta fil-lokazzjoni mill-Istat tal-fibrottika tan-NATO tingħata lil impriża.

               (74)

               Vantaġġ, skont it-tifsira tal-Artikolu 61(1) tal-Ftehim dwar iż-ŻEE, huwa kull benefiċċju ekonomiku li impriża ma kinitx tikseb f'kundizzjonijiet normali tas-suq, u b'hekk titqiegħed f'pożizzjoni iżjed favorevoli mill-kompetituri tagħha. Biex tikkostitwixxi għajnuna, il-miżura trid tagħti lil Vodafone vantaġġi li jeħilsuha minn ħlasijiet li normalment ikollhom jitħallsu mill-baġit tagħha. Jekk it-tranżazzjoni tkun saret taħt termini favorevoli, fis-sens li Vodafone kienet qiegħda tħallas ħlas tal-kiri taħt il-prezz tas-suq, il-kumpanija tkun qed tirċievi vantaġġ skont it-tifsira tar-regoli dwar l-għajnuna mill-Istat.

               (75)

               Biex teżamina din il-kwistjoni, l-Awtorità tapplika t-“test tal-bejjiegħ privat” (33) li permezz tiegħu l-aġir tal-Istati jew tal-awtoritajiet pubbliċi meta jbiegħu jew jikru l-assi jitqabbel ma' dak ta' operaturi ekonomiċi privati. L-Awtorità tqis li kuntrarju għall-fehma tal-awtoritajiet Islandiżi, dan it-test jista' jiġi applikat fil-każ preżenti, anki jekk l-Islanda ma jkollhiex il-proprjetà tal-fibra inkwistjoni, minħabba li l-kuntratt ma' Vodafone jikkonċerna dritt ta' lokazzjoni li l-Islanda għandha d-dritt li tisfrutta. Madankollu, il-kundizzjonijiet speċifiċi applikabbli għal dan id-dritt ta' lokazzjoni jridu jittieħdu f'kunsiderazzjoni fil-valutazzjoni, b'mod partikolari l-fatt li l-awtoritajiet Islandiżi jistgħu joffru għal-lokazzjoni biss il-fibra fil-kundizzjoni kif kienet tintuża għal skopijiet ta' difiża bi ftit punti ta' konnessjoni biss disponibbli għal skopijiet kummerċjali, kif ukoll id-drittijiet ta' terminazzjoni speċjali tan-NATO f'każ ta' gwerra. L-Awtorità tinnota wkoll li d-dritt ta' lokazzjoni li l-Islanda hija intitolata li tiddisponi minnu huwa soġġett għal obbligu kuntrattwali li abbażi tiegħu kull dħul mill-kiri 'l fuq mill-ispejjeż għat-tħaddim u l-manutenzjoni tal-fibra għandu jiġi ttrasferit lin-NATO.

               (76)

               L-iskop tat-test tal-bejjiegħ privat huwa li jivvaluta jekk il-bejgħ jew il-lokazzjoni tal-assi mwettqa minn korp pubbliku jinvolvux għajnuna mill-Istat, billi jeżamina jekk bejjiegħ privat, f'kundizzjonijiet normali tas-suq, kellux jaġixxi bl-istess mod. L-awtorità pubblika trid tinjora l-għanijiet ta' politika pubblika u minflok tiffoka fuq l-għan waħdieni li tinkiseb rata tas-suq ta' redditu jew profitt fuq l-investimenti tagħha u prezz tas-suq għall-bejgħ jew il-lokazzjoni tal-assi (34). Madankollu, l-Awtorità tinnota li din il-valutazzjoni normalment trid tieħu f'kunsiderazzjoni kwalunkwe drittijiet jew obbligi speċjali marbuta mal-assi kkonċernat, b'mod partikolari dawk li jistgħu jaffettwaw il-prezz tas-suq.

               (77)

               Il-konformità mal-kundizzjonijiet tas-suq u jekk il-prezz miftiehem fi tranżazzjoni jikkorrispondix għall-prezz tas-suq jistgħu jiġu stabbiliti permezz ta' ċerti indikaturi. L-organizzazzjoni ta' proċedura ta' tressiq ta' offerti miftuħa, trasparenti u mhux kundizzjonali hija ġeneralment mezz xieraq kif jiġi żgurat li l-bejgħ jew il-lokazzjoni tal-assi mill-awtoritajiet nazzjonali jkunu konsistenti mat-test tal-bejjiegħ privat u li jitħallas valur tas-suq ġust għall-prodotti u s-servizzi inkwistjoni. Madankollu, dan ma jfissirx awtomatikament li n-nuqqas ta' proċedura ta' tressiq ta' offerti xierqa jew difett possibbli fi proċedura bħal din jiġġustifika preżunzjoni tal-għajnuna mill-Istat. Il-liġi dwar l-akkwist pubbliku u l-liġi dwar l-għajnuna mill-Istat jeżistu b'mod parallel u ma hemm ebda raġuni għala l-ksur ta', pereżempju, regola tal-akkwist pubbliku jinħtieġ li awtomatikament tfisser li r-regoli tal-għajnuna mill-Istat inkisru (35).

               (78)

               Min-naħa l-oħra, kif iddikjarat fil-kawża Land Burgenland, iċċitata fil-paragrafu 97 tas-sentenza tal-Qorti tal-EFTA fil-Kawża E-1/13, “meta awtorità pubblika tipproċedi bil-bejgħ ta' impriża li tappartjeni lilha permezz tal-proċedura ta' sejħa għal offerti miftuħa, trasparenti u inkundizzjonata, jista' jiġi preżunt li l-prezz tas-suq jikkorrispondi għall-ogħla offerta, kemm-il darba jiġi stabbilit, l-ewwel nett, li din l-offerta għandha valur ta' impenn u hija kredibbli u, it-tieni nett, li t-teħid inkunsiderazzjoni ta' fatturi ekonomiċi oħra għajr il-prezz ma huwiex iġġustifikat”. (36) L-istess prinċipju jrid japplika fil-każ ta' lokazzjoni tal-assi. Operatur privat li jikri l-assi tiegħu normalment jipprova jikseb l-aqwa offerta b'enfasi fuq il-prezz u, pereżempju, ma jikkunsidrax l-elementi li huma marbuta mal-użu intenzjonat ta' tali assi, sakemm ma jkunux jistgħu jaffettwaw il-valur tal-assi wara l-perjodu ta' lokazzjoni. Għalhekk, diment li l-prekundizzjonijiet imsemmija jiġu ssodisfati, jista' jiġi preżunt li l-prezz tas-suq huwa l-ogħla prezz li operatur privat li jaġixxi f'kundizzjonijiet kompetittivi normali jkun lest li jħallas għall-użu tal-assi inkwistjoni (37).

               (79)

               Minn dak li ntqal hawn fuq jirriżulta li l-bejgħ jew il-lokazzjoni tal-assi jistgħu jinvolvu għajnuna mill-Istat anki meta dawn isiru permezz ta' proċedura kompetittiva. B'mod partikolari, dan jista' jseħħ meta l-obbligi imposti fuq ix-xerrej jirriżultaw fi prezz aktar baxx. It-tip ta' obbligi li għandhom effett bħal dan huma dawk li jiġu imposti biex jintlaħqu l-għanijiet tal-politika pubblika u jitnaqqas il-profitt mistenni tax-xerrej. Normalment, tali obbligi ma jiġux imposti minn operatur privat minħabba li jnaqqsu l-ammont massimu ta' dħul li jista' jinkiseb mill-bejgħ jew mil-lokazzjoni tal-assi.

         1.3.2.   Il-proċess ta' sejħa għall-offerti u l-kriterji tal-għoti

               (80)

               Fid-dawl tal-kunsiderazzjonijiet ta' hawn fuq, l-Awtorità trid teżamina jekk il-proċedura ta' sejħa għall-offerti u l-kriterji tal-għoti kinux adegwati u adattati sewwa biex jistabbilixxu prezz tas-suq. Biex tivverifika dan, l-Awtorità trid tikkunsidra jekk l-Istat, meta ħejja l-offerta u stabbilixxa l-kriterji tal-għoti, aġixxiex bħala operatur privat, jew jekk il-politika pubblika u l-kunsiderazzjonijiet regolatorji kinux aktar prevalenti.

               (81)

               Il-proċess ta' sejħa għall-offerti u l-argumenti li saru fir-rigward tal-użu tal-kriterji tal-għoti magħżula huma deskritti fid-dettall fit-taqsima I.2.1 ta' hawn fuq, kif ukoll fid-Deċiżjoni Nru 299/14/COL. Kif stipulat fit-Tabella 1, il-kriterji tal-għoti multipli kienu jikkonsistu f'sitt punti separati li jridu jiġu evalwati, kull wieħed bil-piż ta' 10 % jew 15 %, ħlief għall-kriterju tal-istimolu tal-kompetizzjoni, li kellu l-piż ta' 40 %.

               (82)

               L-awtoritajiet Islandiżi issa kkjarifikaw li minbarra l-prezz tal-kiri (li jirrappreżenta 15 % tal-kriterji tal-għoti), il-kriterju tal-offerta b'rabta mal-għadd ta' punti ta' terminazzjoni tan-netwerk (15 % oħra tal-kriterji tal-għoti) jinħtieġ li jitqies ukoll bħala komponent tal-prezz billi l-punti ta' terminazzjoni huma indispensabbli għas-servizz u l-valur tas-servizz huwa marbut b'mod pożittiv mal-għadd ta' punti ta' terminazzjoni. Kull punt ta' terminazzjoni jeħtieġ investiment sostanzjali fit-tagħmir (ara l-istima tal-istudju ta' Mannvit fit-Taqsima I.7 ta' hawn fuq), li jakkumula għal-lokatur fi tmiem il-lokazzjoni, sabiex b'hekk jaffettwa l-valur tad-dritt ta' lokazzjoni inkwistjoni wara l-perjodu ta' lokazzjoni (38). B'hekk, l-Awtorità tqis li l-kriterji tal-offerti relatati mal-prezz b'kollox kienu jammontaw għal 30 % tal-kriterji tal-għoti. Madankollu, il-kunsiderazzjonijiet mhux relatati mal-prezzijiet b'rabta mal-istimolu tal-kompetizzjoni (40 %), tariffa waħda mal-pajjiż kollu (10 %), kif ukoll il-provvista (10 %) u l-bidu tas-servizzi (10 %) xorta għadhom jissuperaw il-komponenti tal-prezzijiet.

               (83)

               Fil-ħin li ppreżentat l-offerta, Mila kellha l-proprjetà ta' u kienet tħaddem ħafna mill-faċilitajiet ta' telekomunikazzjoni fiż-żoni differenti tal-Islanda. Biex il-fibri tan-NATO jsiru operazzjonali, l-operaturi ta' dawk il-fibri jkollhom bżonn jinvestu f'punti tal-assemblaġġ. Fil-fehma tal-Awtorità, b'hekk, il-kriterji dwar il-bidu tas-servizzi (10 %) u l-provvista tas-servizzi (10 %) jidhru li jiffavorixxu lil Mila. Fi kliem ieħor, il-kriterji tal-għoti kienu jikkonsistu f'żewġ punti relatati mal-prezzijiet u erba' punti mhux relatati mal-prezzijiet. Minn fost il-punti mhux relatati mal-prezzijiet, punt wieħed, bl-ogħla piż, x'aktarx li kien għall-iżvantaġġ tal-fornitur tan-netwerk pre-eżistenti, Mila, filwaqt li żewġ punti x'aktarx li ffavorixxew lil Mila, għad-detriment tal-parteċipanti ġodda potenzjali.

               (84)

               It-test tal-bejjiegħ privat jistabbilixxi l-prinċipju li, bħala regola ġenerali, il-prezz tas-suq jikkorrespondi għall-ogħla prezz li jkun lest iħallas operatur privat li jaġixxi f'kundizzjonijiet kompetittivi normali. Madankollu, dan il-prinċipju mhuwiex mingħajr eċċezzjoni. L-eċċezzjonijiet huma relatati, l-ewwel nett, ma' każijiet fejn jista' jiġi stabbilit li l-offerta inkwistjoni mhijiex vinkolanti jew kredibbli, jew mhux komparabbli ma' offerta aktar baxxa. It-tieni nett, kif iddikjarat f'Land Burgenland, il-paragrafu 94, il-preżunzjoni hija soġġetta għar-riżerva li “t-teħid inkunsiderazzjoni ta' fatturi ekonomiċi oħra għajr il-prezz ma huwiex iġġustifikat”. Eżempju ta' tali ġustifikazzjoni jista' jinstab fil-Kawża T-244/08, Konsum Nord vs il-Kummissjoni
                   (39). F'dak il-każ, muniċipalità fl-Isvezja biegħet biċċa art lil katina ta' supermarkets bi prezz aktar baxx mill-prezz offrut mill-ogħla offerent. Il-Qorti Ġenerali kkonstatat li l-valur fis-suq tal-bejgħ tal-art inkwistjoni ma setax jiġi stabbilit biss fuq il-bażi tal-preżenza ta' offerta ogħla mingħajr ma jiġu kkunsidrati ċ-ċirkostanzi partikolari invokati mill-awtoritajiet Svediżi. Barra minn hekk, fil-Kawża C-39/14, BVVG, il-Qorti tal-Ġustizzja kkonstatat li regola tal-liġi nazzjonali li tippermetti lil awtorità pubblika tirrifjuta offerta għal art agrikola li hija sproporzjonalment għolja u ta' natura spekulattiva ma tinvolvi ebda għajnuna mill-Istat, diment li tirriżulta fi prezz li jkun kemm jista' jkun qrib il-valur fis-suq tal-art inkwistjoni (40).

               (85)

               Din il-ġurisprudenza mhijiex direttament applikabbli għall-każ inkwistjoni, minħabba li Mila ma ppreżentat ebda offerta. Madankollu, l-awtoritajiet Islandiżi jsostnu li l-għażla tal-kriterji tal-għoti tagħha kienu ġustifikati fil-kawża preżenti. Huma jsostnu li b'mod partikolari l-kriterju kkontestat fuq il-promozzjoni tal-kompetizzjoni kien maħsub biex jittratta l-allegata karatteristika monopolistika tas-suq rilevanti ddominat mill-fornitur preeżistenti, jiġifieri Mila. L-Awtorità tinnota wkoll li Mila nnifisha ddikjarat li hija ma kellha ebda raġuni ekonomika għala għandha tipparteċipa fl-offerta, meta wieħed iqis li hija diġà kellha kapaċità ta' trasmissjoni vasta fuq il-fibri tagħha stess.

               (86)

               Madankollu, fil-każ preżenti, iċ-ċirkostanzi partikolari invokati mill-awtoritajiet Islandiżi mhumiex biżżejjed biex juru li bejjiegħ privat fl-istess sitwazzjoni kien ifassal l-offerta b'mod simili. Fil-Kawża E-1/13, il-Qorti tal-EFTA kkonstatat li l-kriterji tal-għoti għajr il-prezz dehru li kienu jirriflettu l-politika pubblika jew kunsiderazzjonijiet regolatorji, li investitur privat ma jqisx bħala rilevanti. L-Awtorità tqis ukoll li l-kriterji mhux relatati mal-prezzijiet fl-offerta kienu jirriflettu parzjalment il-politika pubblika jew kunsiderazzjonijiet regolatorji, bħall-promozzjoni tal-kompetizzjoni, it-titjib tal-aċċess pubbliku għas-servizzi broadband u l-koeżjoni reġjonali, li investitur privat ma jqisx bħala rilevanti. Dawn il-kriterji tal-għoti jissuperaw il-kriterji relatati mal-prezz.

               (87)

               Għalhekk, l-Awtorità tikkonkludi li l-kriterji tal-għoti tal-offerta ma jissodisfawx ir-rekwiżiti tat-test tal-bejjiegħ privat. Għaldaqstant, l-eżitu tal-offerta ma jista' jipprovdi ebda indikatur kredibbli biex jiġi stabbilit il-prezz tas-suq għad-dritt ta' lokazzjoni inkwistjoni.

         1.3.3.   Valwazzjoni esperta tad-dritt ta' lokazzjoni

               (88)

               Kif ġie ddikjarat hawn fuq, in-nuqqas ta' proċess ta' sejħa għall-offerti suffiċjenti ma jeskludix il-possibbiltà li l-Awtorità tapplika t-test tal-bejjiegħ privat. Madankollu, l-Awtorità se jkollha bżonn teżamina s-sustanza tat-tranżazzjoni inkwistjoni u, b'mod partikolari, tqabbel il-prezz miftiehem mal-prezz tas-suq. Għal dan l-iskop, l-Awtorità normalment tirreferi għal studju ta' valwazzjoni esperta indipendenti bħala indikatur għall-prezz tas-suq. Idealment, tali studju jinħtieġ li jitħejja fil-ħin tat-tranżazzjoni. Madankollu, l-Awtorità tista' tistrieħ ukoll fuq studju ta' valwazzjoni ex post fil-valutazzjoni tagħha (41).

               (89)

               L-awtoritajiet Islandiżi pprovdew studju ta' valwazzjoni minn Mannvit, ditta ta' konsulenza internazzjonali b'enfasi fuq l-Islanda, li tipprovdi regolarment pariri esperti dwar proġetti ta' infrastruttura. L-istudju huwa bid-data tat-30 ta' Jannar 2015.

               (90)

               L-Awtorità tinnota li Mannvit diġà tat pariri lill-awtoritajiet Islandiżi dwar il-proċess ta' sejħa għall-offerti. Barra minn hekk, l-istudju ta' valwazzjoni ntalab mill-awtoritajiet Islandiżi b'reazzjoni għall-istima tal-prezz imressqa mill-kwerelanta. L-Awtorità ma sabet ebda indikazzjoni li dawn iċ-ċirkostanzi affettwaw l-oġġettività tal-konsulenti esperti. Madankollu, f'dawn iċ-ċirkostanzi, l-Awtorità tqis li huwa neċessarju li l-istudju ta' valwazzjoni jiġi eżaminat fid-dettall.

               (91)

               F'dan ir-rigward, l-Awtorità l-ewwel tinnota li l-valutazzjoni tal-valur fis-suq tad-dritt ta' lokazzjoni inkwistjoni hija partikolarment kumplessa, minħabba n-natura speċifika tal-assi (inklużi d-drittijiet ta' terminazzjoni tan-NATO) u l-eżistenza ta' regolamentazzjoni fis-settur. Barra minn hekk, l-eżistenza ta' żewġ elementi ta' prezzijiet, jiġifieri l-ħlas tal-kiri u l-investimenti fil-punti ta' terminazzjoni, trid tittieħed f'kunsiderazzjoni.

               (92)

               L-istudju ta' Mannvit huwa bbażat fuq tqabbil bejn żewġ xenarji differenti biex jinkiseb l-aċċess għall-kejbil tal-fibra madwar l-Islanda: Operatur jista' jew jikri l-fibra tan-NATO (kif għamlet Vodafone) jew inkella jikseb l-aċċess mingħand Mila, li toffri prodott tal-operaturi rregolat (linji mikrija tal-komponenti prinċipali) bi prezz irregolat. Minħabba din l-għażla, operatur tas-suq li jkun qed ifittex aċċess għall-kejbil tal-fibra ma jkunx lest li jħallas aktar mill-prezz għall-prodott irregolat għall-aċċess tal-operaturi offrut minn Mila. B'hekk, il-prezz tal-operaturi rregolat jaġixxi bħala prezz massimu għall-ipprezzar tal-lokazzjoni tal-fibra tan-NATO, għalkemm dan jista' ma jirriflettix direttament il-prezz tas-suq tad-dritt ta' lokazzjoni minħabba l-elementi deskritti fil-paragrafi li ġejjin. L-Awtorità tqis dan l-approċċ ibbażat fuq tqabbil tal-prezzijiet bħala raġonevoli, minħabba l-eżistenza taż-żewġ modi alternattivi ta' kif jinkiseb l-aċċess għal fibri paralleli fl-istess kejbil (42).

               (93)

               It-tqabbil tal-prezzijiet fl-istudju ta' Mannvit, kif ukoll l-aktar wieħed riċenti pprovdut mill-kwerelanta, mhumiex ibbażati fuq il-prezzijiet fil-ħin li kienet ippreżentata l-offerta. Madankollu, l-Awtorità tqis li, fiċ-ċirkostanzi speċifiċi tal-każ inkwistjoni, ir-referenzi għall-prezz ipprovduti xorta waħda joffru indikatur tajjeb għall-prezz tas-suq fil-ħin tat-tranżazzjoni.

               (94)

               Il-prezzijiet tal-operaturi rregolati użati għall-finijiet ta' tqabbil huma bbażati fuq l-ispejjeż storiċi u ġeneralment jibqgħu l-istess għal numru ta' snin (43). Pereżempju, it-tariffa rregolata ta' Míla ta' ISK 7 609 għal kull km/xahar hija bbażata fuq analiżi tal-ispejjeż imħejjija fl-2010 u ffinalizzata f'Mejju 2011 (44). It-tariffa baqgħet fis-seħħ mingħajr ma nbidlet mill-1 ta' Awwissu 2011 sal-2015. Dan juri li t-tariffi tal-operaturi rregolati użati fit-tqabbil tal-prezzijiet ġeneralment jibqgħu stabbli matul iż-żmien, kif ukoll li t-tariffa ta' Mila, b'mod partikolari, hija bbażata fuq analiżi tal-ispejjeż li saret bejn wieħed u ieħor fl-istess żmien tal-kuntratt tal-1 ta' Frar 2010 ma' Vodafone. Barra minn hekk, il-kera pagabbli minn Vodafone hija aġġustata permezz tal-indiċi tal-ispiża tal-bini minn Ġunju 2008 (jiġifieri fiż-żmien tal-offerta). Ladarba dan l-indiċjar ikun ittieħed f'kunsiderazzjoni, il-kalkolu pprovdut fuq il-bażi tal-prezzijiet tal-lum jista' b'hekk jipprovdi indikazzjoni tajba ta' jekk id-dritt ta' lokazzjoni ngħatax skont it-termini tas-suq fil-ħin tat-tranżazzjoni.

               (95)

               Kif ġie spjegat fit-taqsima I.7 ta' hawn fuq, Mannvit tenfasizza għadd ta' differenzi bejn il-prodott tal-operaturi rregolat offrut minn Mila u l-fibra tan-NATO li jinħtieġ li jittieħdu f'kunsiderazzjoni meta jitqabblu l-prezzijiet.

               (96)

               L-ewwel nett, l-Awtorità tqis li huwa raġonevoli meta Mannvit taġġusta t-tul tal-fibra tan-NATO li jrid jittieħed f'kunsiderazzjoni għall-kalkolazzjoni tal-prezz, billi l-prezzijiet ġeneralment jiġu kkalkolati fuq il-bażi ta' minn punt sa punt (jiġifieri bħala linji diretti bejn il-punti ta' terminazzjoni rilevanti). Meta applikat għall-punti ta' terminazzjoni eżistenti fuq il-fibra tan-NATO fil-ħin tat-tranżazzjoni, l-istudju ta' Mannvit jikkonkludi li t-tul totali li jrid jittieħed f'kunsiderazzjoni huwa ta' 1 283 km.

               (97)

               Mannvit imbagħad tevalwa liema prezz tal-operaturi u liema skont ikunu l-aktar xierqa li jiġu applikati fil-każ inkwistjoni.

               (98)

               L-istudju jenfasizza li t-tariffa rregolata ta' Mila (ISK 7 609 għal kull km/xahar) tista' ma tkunx il-punt ta' riferiment addattat sabiex jiġi ddeterminat il-prezz tas-suq, minħabba li t-tariffa rregolata hija bbażata fuq l-ispejjeż u l-proporzjon ta' utilizzazzjoni tan-netwerk sħiħ tal-fibri ta' Mila, inklużi l-punti ta' terminazzjoni rilevanti kollha ta' Mila, u mhux biss fuq netwerk ta' fibri komparabbli ma' dak tal-fibra tan-NATO. Mannvit tirrimarka li l-fibra tan-NATO hija aktar sempliċi u għandha ħafna inqas punti ta' terminazzjoni, li tindika li l-bażi tal-ispiża xierqa jinħtieġ li tkun aktar baxxa. Għalhekk, Mannvit tipproponi li minflok tintuża t-tariffa għall-operaturi ta' operatur ieħor, Orkufjarskipti, bħala l-bażi għall-kalkolazzjoni tal-prezz tas-suq. It-tariffa ta' Orkufjarskipti hija ta' ISK 5 020 għal kull km/xahar.

               (99)

               L-istudju ta' Mannvit jeżamina wkoll ir-rati ta' skont u jikkonkludi li jinħtieġ li jiġi applikat skont ta' 25 % għall-prezz tal-operaturi, minflok il-massimu ta' 15 % li huwa disponibbli bħalissa għall-kuntratti ta' tliet snin. Mannvit tiġġustifika dan l-aġġustament billi tirrimarka li t-terminu tal-lokazzjoni huwa ta' għaxar snin, li huwa ferm aktar mit-tul ta' żmien ikkontemplat fit-tariffi rregolati ta' Míla u Orkufjarskipti. Dan huwa ġġustifikat ukoll mill-eżistenza ta' skont ta' 25 % li Mila offriet lill-klijenti li jikru fibra ta' tul simili bħall-fibra tan-NATO fil-ħin li kienet ippreżentata l-offerta.

               (100)

               L-Awtorità taqbel li t-tariffa rregolata ta' Mila għal-linji mikrija tal-komponenti prinċipali ma tipprovdi ebda tqabbil tal-prezz tas-suq xieraq fil-każ inkwistjoni. B'mod partikolari, it-tariffa ta' Mila hija bbażata mhux biss fuq l-ispejjeż tal-investiment u tat-tħaddim tal-fibri fl-istess kejbil bħall-fibra tan-NATO (li x'aktarx ġew amortizzati diġà) iżda wkoll fuq l-investimenti aktar ġodda f'fibri oħrajn. Madankollu, l-Awtorità tinnota li t-tariffa ta' Orkufjarskipti ppreżentata minn Mannvit ma tipprovdix il-punt ta' referenza ideali, minħabba li hija bbażata fuq l-istruttura tal-ispiża individwali ta' dak l-operatur, li huwa kumpanija ta' utilità. L-Awtorità tirrikonoxxi li jidher li mhux possibbli li jsir tqabbil perfett tal-prezzijiet minħabba li ma hemmx prezzijiet tas-suq disponibbli li japplikaw speċifikament għall-fibri tan-NATO, kif ukoll għall-fibri paralleli fl-istess kejbil.

               (101)

               L-Awtorità għandha tħassib simili fir-rigward tal-iskont li jrid jiġi applikat. L-offerti tal-operaturi disponibbli bħalissa jipprevedu skont ta' 15 % biss għal kuntratt ta' tliet snin. Madankollu, x'aktarx li operatur tas-suq jagħti aktar skontijiet sinifikanti għal kuntratt aktar fit-tul u kwantitajiet għolja ħafna. L-Awtorità tinnota li preċedentement kien disponibbli skont ta' 25 % minn Míla għal skop simili ħafna (45).

               (102)

               Minħabba dak li ntqal hawn fuq, l-Awtorità tqis li huwa xieraq li l-istima tal-prezz tas-suq għad-dritt ta' lokazzjoni tal-fibra tan-NATO tiġi espressa bħala firxa ta' prezzijiet, fuq il-bażi tal-prezz tal-aċċess għall-operaturi u s-suppożizzjonijiet ta' skont diskussi hawn fuq.

                  Tabella 3

                  Firxiet stmati tal-prezzijiet tas-suq (il-prezz tal-kiri fis-sena) fuq il-bażi tat-tariffi disponibbli u s-suppożizzjonijiet ta' skont

                           (ISK)

                           Il-prezz għal kull km/xahar

                           skont ta' – 15 %
                           (*1 283  km*12)

                           skont ta' – 25 %
                           (*1 283  km*12)

                           Míla (7 609 )

                           99,6 m

                           87,9 m

                           Orkufjarskipti (5 020 )

                           65,7 m

                           58,0 m

                              Medja għal kull skont

                              82,7 m

                              73,0 m

                              Medja totali

                              ISK 77,9 m

               (103)

               It-Tabella 3 ta' hawn fuq turi firxa ta' prezzijiet minn ISK 58 miljun, l-istima tal-prezz tas-suq tal-istudju ta' Mannvit, sa massimu ta' madwar ISK 100 miljun. L-istima tal-prezz medju tas-suq hija ta' madwar ISK 78 miljun.

               (104)

               Skont il-kuntratt tal-1 ta' Frar 2010, Vodafone tħallas ħlas tal-kiri ta' ISK 19 150 000 (eskluża l-VAT), indiċjat mid-19 ta' Ġunju 2008 skont l-indiċi tal-ispiża tal-bini, għad-dritt ta' lokazzjoni, pagabbli fl-1 ta' Lulju ta' kull sena. L-Awtorità tinnota li t-tariffi ta' Míla u Orkufjarskipti mhumiex soġġetti għal indiċjar. Għaldaqstant, l-effett tal-indiċjar irid jittieħed f'kunsiderazzjoni fit-tqabbil.

               (105)

               Il-pagamenti tal-kiri ta' Vodafone jiġu indiċjati bl-użu tal-indiċi tal-ispiża tal-bini (46). Skont l-istatistika, l-ispejjeż tal-bini żdiedu b'mod qawwi wara l-kriżi finanzjarja fil-ħarifa tal-2008 u matul l-2009, sa rata ta' 30 % fis-sena, iżda minn hemm 'il quddiem żdiedu b'mod moderat, b'żieda żgħira fl-aħħar tal-2011 u fil-bidu tal-2012. Bejn Ġunju 2008 u Lulju 2010, meta kien dovut l-ewwel pagament tal-kiri, l-indiċi kien diġà żdied b'20,5 %.

               (106)

               Il-moviment tal-indiċi minn Jannar 2008 u l-bidla perċentwali mis-sena ta' qabel huma murija fil-graff ta' hawn taħt:

                  L-indiċi tal-ispiża tal-bini minn Jannar 2008

                  sors: Statistics Iceland.

               (107)

               Il-kuntratt tal-1 ta' Frar 2010 ippreveda ħlas tal-kiri ta' ISK 19 150 000 qabel l-indiċjar. Sa nofs l-2010, l-effett tal-indiċjar żied dan għal madwar ISK 23 miljun. Illum, Vodafone tħallas ħlas tal-kiri ta' madwar ISK 28 miljun, li bejn wieħed u ieħor jikkorrispondi għal nofs it-terminu tal-kuntratt ta' lokazzjoni ta' 10 snin. Sakemm l-indiċi tal-ispiża tal-bini jkompli jiżdied b'mod gradwali bħalma għamel matul l-aħħar 4-5 snin, dan il-prezz jirrappreżenta wkoll medja raġonevoli għall-ħlas tal-kiri annwali meta kkunsidrat matul il-perjodu ta' validità tal-kuntratt.

               (108)

               Għalhekk, l-Awtorità hija tal-fehma li l-ħlas tal-kiri ta' ISK 28 miljun użat minn Mannvit jirrappreżenta approċċ raġonevoli għat-tqabbil tal-prezz fil-każ inkwistjoni. Madankollu, il-ħlas tal-kiri għall-fibra tan-NATO jista' jitqabbel biss mat-tariffi tal-faċilitajiet li jintużaw fuq livell kummerċjali jekk jittieħed kont xieraq tal-investiment sostanzjali fit-tagħmir ta' trasmissjoni meħtieġ mill-operatur tal-fibra tan-NATO, jiġifieri Vodafone, sabiex jagħmel il-fibra adatta għal użu kummerċjali. Mannvit tistma spiża annwali ta' ISK 52 miljun għall-investimenti meħtieġa sabiex tagħmel il-prezz tal-lokazzjoni mħallas minn Vodafone komparabbli għall-offerta ta' Míla u tikkonforma mat-termini tal-offerta, jiġifieri l-investiment meħtieġ fil-punti ta' terminazzjoni ġodda (47). L-Awtorità tinnota li l-ammont stmat minn Mannvit jammonta kemm għat-tagħmir tekniku li jagħmel il-fibra tan-NATO operazzjonali, kif ukoll għall-element tal-prezz identifikat fl-offerta relatata mal-investiment fil-punti ta' terminazzjoni ġodda. L-Awtorità kontrovverifikat l-istima mill-espert tal-ispejjeż tal-investiment fil-punti ta' terminazzjoni (għal total ta' ISK 120 miljun) kontra l-investimenti proprji li jridu jsiru minn Vodafone, li jammontaw għal total ta' ISK 130 miljun. L-Awtorità tinnota li, minbarra dan, Vodafone trid tħallas ħlasijiet ta' liċenzja annwali għat-tagħmir ta' ISK 7,5 miljun, li Mannvit ma ħaditx f'kunsiderazzjoni.

               (109)

               Fuq il-bażi ta' dak li ntqal hawn fuq, il-kontribuzzjonijiet finanzjarji annwali minn Vodafone fil-forma tal-ħlasijiet tal-kiri u l-ispejjeż tal-investiment jammontaw għal total ta' madwar ISK 87,5 miljun (inkluża l-miżata tal-liċenzja annwali). Imqabbla mal-estimi tal-prezzijiet tas-suq tad-dritt tal-kiri fit-Tabella 3, il-kontribuzzjonijiet finanzjarji ta' Vodafone jaqbżu l-istima medja totali tal-prezz tas-suq ta' ISK 78 miljun, kif ukoll il-prezzijiet medji bbażati fuq roħs ta' 15 % u 25 %. Huma wkoll sostanzjalment ogħla mill-istima tal-prezz fuq il-bażi tat-tariffa ta' Orkufjarskipti (kemm jekk skont ta' 15 % jew inkella ta' 25 %) u qrib ħafna tat-tariffa ta' Mila fuq il-bażi ta' roħs ta' 15 %.

               (110)

               L-Awtorità tinnota li t-tqabbil tal-prezz tas-suq stabbilit hawn fuq ma jiħux f'kunsiderazzjoni l-impatt tad-drittijiet ta' kanċellazzjoni speċjali minħabba s-sjieda tal-fibra min-NATO. L-awtoritajiet Islandiżi stmaw l-impatt fuq il-prezz ta' dawn id-drittijiet f'firxa ta' bejn 15 % u 25 %. Wara l-applikazzjoni ta' din il-firxa għall-kontribuzzjonijiet finanzjarji ta' Vodafone, il-valur tas-suq sottostanti rispettiv tal-kontribuzzjonijiet mingħajr kunsiderazzjoni ta' dawn id-drittijiet tan-NATO jkun ta' ISK 94 miljun sa ISK 107 miljun, li jaqbeż bil-bosta l-estimi tal-prezz tas-suq medju stipulati fit-Tabella 3.

               (111)

               Barra minn hekk, l-istudju ta' Mannvit ma jiħux f'kunsiderazzjoni l-obbligu għall-Islanda li tittrasferixxi kull dħul mill-kiri 'l fuq mill-ispejjeż għat-tħaddim u l-manutenzjoni tal-fibra lin-NATO. L-Awtorità tqis li għalkemm dan l-obbligu jista' jaffettwa l-inċentivi tal-awtoritajiet Islandiżi biex ma jimmassimizzawx id-dħul mill-kiri (u, pereżempju, sabiex jippreferu kriterji oħrajn fil-proċess ta' sejħa għall-offerti, ara aktar 'il fuq), huwa ma jaffettwax il-valur fis-suq tad-dritt ta' lokazzjoni, li kien stmat fuq b'referenza għat-tariffi effettivi tal-operaturi tat-telekomunikazzjoni. B'kuntrast mad-drittijiet ta' kanċellazzjoni speċjali diskussi fil-premessa ta' fuq, il-ftehim bejn l-Islanda u n-NATO dwar kif jitqassam kull dħul mid-dritt ta' lokazzjoni ma għandu ebda impatt fuq l-utent ta' dak id-dritt (jiġifieri Vodafone).

               (112)

               Għall-fini ta' kompletezza, l-Awtorità tinnota li din il-valutazzjoni mhijiex affettwata mill-allegazzjonijiet ta' Mila li d-disinn tal-proċess ta' sejħa għall-offerti kellu effett fuq il-prezz. L-Awtorità ma ġiet ippreżentata b'ebda evidenza li turi li l-iffissar ta' prezz ta' riżerva — li huwa okkorrenza komuni fl-offerti — seta' naqqas l-inċentivi għall-offerenti sabiex jikkompetu fuq il-prezz. L-Awtorità tinnota wkoll li fl-offerta, erba' kontestanti indipendenti ressqu ħames offerti, fejn l-offerenti kollha kisbu punteġġ sħiħ (40 %) fuq il-kriterju tal-promozzjoni tal-kompetizzjoni. Għaldaqstant, il-kriterji relatati mal-prezz għall-offerenti fil-prattika kienu jammontaw għal 50 % (jiġifieri 30 minn fost is-60 punt li jifdal). Bl-istess mod, ma kien hemm ebda evidenza li fin-nuqqas tal-kriterju tal-kompetizzjoni fl-offerta, offerta potenzjali ta' Mila — li ma kinitx interessata f'kapaċità ta' trasmissjoni ulterjuri — setgħet irriżultat f'offerti ogħla mill-offerenti proprji. L-Awtorità tinnota b'mod partikolari li l-kapaċità ta' Mila fuq il-kejbil tan-NATO kienet pubblikament magħrufa u li kull offerta potenzjali minn Míla kellha sservi biss biex tipproteġi l-pożizzjoni tagħha fis-suq minn parteċipant ġdid (48).

               (113)

               Fuq il-bażi ta' dak li ntqal hawn fuq, l-Awtorità tqis li l-lokazzjoni lil Vodafone ma saritx taħt il-prezz tas-suq.

               (114)

               Fl-aħħar nett, l-Awtorità tinnota wkoll li l-proċess ta' sejħa għall-offerti sar f'Ġunju 2008, jiġifieri ftit qabel il-bidu tal-kriżi finanzjarja fl-Islanda. Matul il-kriżi finanzjarja, il-proċess twaqqaf. Il-kuntratt ma' Vodafone kien iffinalizzat biss fi Frar 2010, sa meta Fjarski (l-ogħla offerent ikklassifikat taħt l-offerta) ma setax jew ma riedx jikri t-tieni fibra disponibbli fuq il-bażi tal-offerta tiegħu minn Ġunju 2008. Fil-bidu tal-2010, skont l-awtoritajiet Islandiżi, ma kienx għadu possibbli li jiġu aċċettati offerti minn offerenti oħrajn fil-proċess tal-2008, minħabba li l-offerti tagħhom kienu skadew u kien ovvju li l-kundizzjonijiet tas-suq ħżienu b'mod drammatiku wara l-kriżi finanzjarja. Minkejja l-kriżi finanzjarja u l-bidliet konsegwenti fis-sitwazzjoni ekonomika fl-Islanda, Vodafone kienet lesta li timxi 'l quddiem bil-ftehim ta' lokazzjoni fil-kundizzjonijiet miftehma wara l-offerta fl-2008. L-Awtorità ma rċeviet ebda informazzjoni li tindika li wara l-kriżi finanzjarja kien hemm operaturi oħrajn li kienu għadhom interessati li jiksbu dritt ta' lokazzjoni f'waħda miż-żewġ fibri disponibbli. L-Awtorità tqis li f'sitwazzjoni simili, bejjiegħ privat ikun daħal ukoll fil-ftehim ta' lokazzjoni ma' Vodafone, minħabba li hija offriet l-unika opportunità sabiex jiġu rkuprati l-ispejjeż operattivi ta', u jiġi ġġenerat valur minn, assi mhux użat (jiġifieri l-fibra mhux ingranata).

               (115)

               Fid-dawl ta' dak li ntqal hawn fuq, l-Awtorità tikkonkludi li Vodafone ma rċeviet ebda vantaġġ ekonomiku mit-tranżazzjoni.

         1.4.   IS-SELETTIVITÀ, ID-DISTORSJONI TAL-KOMPETIZZJONI U L-EFFETT FUQ IL-KUMMERĊ BEJN IL-PARTIJIET KONTRAENTI

               (116)

               Biex tikkwalifika bħala għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE, il-miżura trid tkun selettiva kif ukoll tkun tista' toħloq distorsjoni tal-kompetizzjoni u taffettwa l-kummerċ bejn il-Partijiet Kontraenti għall-Ftehim. Madankollu, minħabba li ma ngħata ebda vantaġġ ekonomiku fil-każ preżenti u, għalhekk, il-kundizzjonijiet kumulattivi għall-eżistenza tal-għajnuna mill-Istat mhumiex issodisfati, l-Awtorità ma għandha bżonn tagħmel ebda valutazzjoni oħra f'dan ir-rigward.

         2.   KONKLUŻJONI

               (117)

               Fuq il-bażi ta' dak li ntqal hawn fuq, l-Awtorità tikkonkludi li l-miżura ma tinvolvi ebda għajnuna mill-Istat skont it-tifsira tal-Artikolu 61(1) tal-Ftehim dwar iż-ŻEE.

         ADOTTAT DIN ID-DEĊIŻJONI:
   Artikolu 1
   Il-lokazzjoni mill-Aġenzija għad-Difiża tal-Ministeru għall-Affarijiet Barranin fl-Islanda ma' Og fjarskipti tal-1 ta' Frar 2010 għall-użu u t-tħaddim ta' fibrottika ma tinvolvi ebda għajnuna mill-Istat skont it-tifsira tal-Artikolu 61 tal-Ftehim dwar iż-ŻEE.
   Artikolu 2
   Din id-Deċiżjoni hija indirizzata lill-Islanda.
   Artikolu 3
   Il-verżjoni ta' din id-Deċiżjoni bil-lingwa Ingliża biss hija awtentika.

      Magħmul fi Brussell, is-16 ta' Marzu 2016.

            Għall-Awtorità ta' Sorveljanza tal-EFTA

         Sven Erik SVEDMAN

            President

         Helga JÓNSDÓTTIR

            Membru tal-Kulleġġ

      (1)  Id-Deċiżjoni Nru 299/14/COL tas-16 ta' Lulju 2014 li tibda proċedura ta' investigazzjoni formali dwar l-għajnuna potenzjali permezz tal-lokazzjoni ta' fibrottika preċedentement operata f'isem in-NATO, ippubblikata fil-ĠU C 366, 16.10.2014, p. 4 u s-Suppliment taż-ŻEE Nru 59, 16.10.2014, p. 1.

      (2)  Vodafone Iceland (Fjarskipti hf.) hija kumpanija tat-telekomunikazzjoni Islandiża li tipprovdi servizzi tat-telefonija fissa, mobbli u ta' trasmissjoni tad-data fl-Islanda. Bħalissa, Vodafone hija t-tieni l-akbar operatur tat-telekomunikazzjoni fl-Islanda, wara l-operatur pre-eżistenti Skipti hf. u s-sussidjarji tiegħu Siminn u Mila. Il-kumpanija ġġorr il-marka korporattiva u t-trademark ta' Vodafone. Madankollu, il-Grupp Vodafone ma jippossjedi ebda interess fil-kumpanija, iżda minflok jikkonċedi l-frankiġja tal-marka korporattiva u l-istili tar-reklamar assoċjati lil Fjarskipti. Preċedentement, Fjarskipti kienet proprjetà tal-Grupp Islandiż Teymi. Aktar tard, il-Grupp Teymi nqasam u Fjarskipti għaddiet minn proċess ta' ristrutturar finanzjarju. F'Diċembru 2012, Fjarskipti ġiet ikkwotata fil-Borża Islandiża.

      (3)  Għal deskrizzjoni dettaljata tal-investigazzjoni u l-isfond għall-kawża, ara d-Deċiżjoni Nru 299/14/COL li tibda l-proċedura ta' investigazzjoni formali.

      (4)  Il-Kawża E-1/13 Míla ehf. vs l-Awtorità ta' Sorveljanza tal-EFTA [2014] EFTA Ct. Rep. 4.

      (5)  L-Aġenzija tar-Radar ingħalqet mad-dħul fis-seħħ tal-Att dwar id-Difiża Nru 34/2008 fil-31 ta' Mejju 2008. Ċerti funzjonijiet tal-Aġenzija tar-Radar ittieħdu f'idejn l-Aġenzija għad-Difiża (Varnarmálastofnun). Permezz tal-Att Nru 98/2010, li jemenda l-Att dwar id-Difiża, l-Aġenzija għad-Difiża ngħalqet fl-1 ta' Jannar 2011 u ċerti funzjonijiet ittieħdu f'idejn aġenziji Statali oħrajn, inkluż il-Ministeru għall-Affarijiet Barranin.

      (6)  Il-ħames fibri li jifdal huma l-proprjetà ta' Mila, il-kwerelanta.

      (7)  Ir-regoli Islandiżi dwar l-akkwist pubbliku huma stipulati fl-Att Nru 84/2007. Dan l-Att jimplimenta d-Direttiva dwar l-Akkwist Pubbliku tal-UE fil-liġi Islandiża, jiġifieri d-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 fuq il-koordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (ĠU L 134, 30.4.2004, p. 114), inkorporata bħala l-punt 2 tal-Anness XVI għall-Ftehim dwar iż-ŻEE permezz tad-Deċiżjoni tal-Kumitat Konġunt Nru 68/2006 (ĠU L 245, 7.9.2006, p. 22 u s-Suppliment taż-ŻEE Nru 44, 7.9.2006, p. 18), e.i.f. 18.4.2007.

      (8)  Il-Proġett Nru 14477: Il-Fibrottiċi. Il-Ministeru għall-Affarijiet Barranin, April 2008 (id-Dokument Nru 669632).

      (9)  Il-punt 1.2.4 tad-deskrizzjoni tal-Proġett Nru 14477.

      (10)  Il-proposta minn Gagnaveita Reykjavíkur ġiet ikklassifikata bħala offerta varjanti, minħabba li ma kinitx tissodisfa l-għadd minimu ta' punti ta' terminazzjoni tan-netwerk u l-għadd ta' muniċipalitajiet koperti. Waħda miż-żewġ offerti minn Vodafone hija offerta varjanti, minħabba li ma tipprevedix li Vodafone se tuża l-istess tariffa madwar l-Islanda kollha. Hemm punti oħrajn fl-offerti minn Vodafone li huma l-istess, inkluż il-prezz tal-lokazzjoni li jrid jitħallas lill-Istat.

      (11)  Deskrizzjoni aktar dettaljata tal-ilment tista' tinstab fid-Deċiżjoni Nru 299/14/COL.

      (12)  Il-valutazzjoni tal-kwerelanta tal-ammont ta' għajnuna hija bbażata fuq memorandum anness mal-ilment, li jinkludi l-kalkoli ta' Mila tal-valur tal-allegat sussidju. Il-kalkoli huma bbażati fuq l-ispejjeż proprji ta' Mila għat-tħaddim tal-fibri fl-istess kejbil.

      (13)  Orkufjarskipti hija proprjetà konġunta ta' Landsvirkjun (il-Kumpanija Nazzjonali tal-Elettriku) u Landsnet (operatur tal-grilja tat-trasmissjoni tal-elettriku tal-Islanda). Orkufjarskipti tĦADDEM u żżomm l-infrastruttura tat-telekomunikazzjoni fl-Islanda għall-proprjetarji tagħha.

      (14)  Skont il-kwerelanta, it-tariffa daħlet fis-seħħ fl-1 ta' Awwissu 2012, wara li ġiet riveduta u aċċettata mill-Awtorità tal-Posta u tat-Telekomunikazzjoni fl-Islanda wara proċedura regolatorja. Billi aċċettat it-tariffa, l-Awtorità tal-Posta u tat-Telekomunikazzjoni qablet li t-tariffa hija bbażata fuq analiżi tal-ispejjeż.

      (15)  Il-kera fix-xahar għal kull kilometru tvarja minn ISK 4 826 għal L-ibra 1 sa ISK 7 507 għall-fibra 6.

      (16)  Email tal-Ministeru għall-Affarijiet Barranin lill-Awtorità ta' Sorveljanza tal-EFTA tas-16 ta' Novembru 2012. Deskrizzjoni aktar dettaljata ta' dawn l-arranġamenti tista' tinstab fid-Deċiżjoni Nru 299/14/COL.

      (17)  Is-servizz ta' manutenzjoni li huwa impenjat li jħallas l-Istat Islandiż jiżgura l-funzjonament tal-fibra f'kull ħin, jiġifieri l-attivitajiet kollha ta' monitoraġġ u ttestjar, tiswijiet u appoġġ tekniku. Madankollu, it-tiswijiet maġġuri tal-kejbil mhumiex inklużi f'dak l-impenn. Il-proporzjon rilevanti (3/8) ta' tali spejjeż jintalab min-NATO fuq bażi ta' każ b'każ meta jseħħu.

      (18)  Kummenti bil-miktub tal-Gvern Islandiż tat-2 ta' Lulju 2013 fil-Kawża E-1/13 Míla ehf. vs L-Awtorità ta' Sorveljanza tal-EFTA, p. 7.

      (19)  Ir-referenza hija għal-linji gwida tal-Awtorità dwar is-servizzi broadband li kienu fis-seħħ meta tressaq l-ilment. Permezz tad-Deċiżjoni Nru 73/13/COL tal-20 ta' Frar 2013 (ĠU L 135, 8.5.2014, p. 49 u s-Suppliment taż-ŻEE Nru 27, 8.5.2014, p. 1), l-Awtorità adottat linji gwida ġodda dwar is-servizzi broadband, jinsab fuq: http://www.eftasurv.int/state-aid/legal-framework/state-aid-guidelines/.

      (20)  Il-Kawża E-1/13 Míla ehf. vs L-Awtorità ta' Sorveljanza tal-EFTA [2014] EFTA Ct. Rep. 4, il-paragrafu 101.

      (21)  Il-kummenti tal-awtoritajiet Islandiżi miġbura fil-qosor f'din it-taqsima jinsabu fid-Dokumenti Nri 722921-722923, 744468-744471 u 753302-753303.

      (22)  Ittra tad-ditta legali Advel tas-6 ta' Frar 2015 lid-ditta legali Landslög (id-Dokument Nru 744468).

      (23)  Sentenza fil-Kawża Konsum Nord ekonomisk förening vs il-Kummissjoni, T-244/08, EU:T:2011:732.

      (24)  Id-Dokument Nru 753303.

      (25)  Meta tiġi biex tiddeċiedi dwar dawn il-valuri, Mannvit tirreferi b'mod partikolari għall-analiżi tal-ispejjeż fid-Deċiżjoni tal-PTA Nru 14/2011, li tinsab hawnhekk (bl-Islandiż): http://www.pfs.is/upload/files/Ákv_14-2011_M13-14_Leigulínur.pdf.

      (26)  Il-kummenti ta' Míla miġbura fil-qosor f'din it-taqsima jistgħu jinstabu fid-Dokument Nru 729699.

      (27)  Il-kummenti ta' Vodafone miġbura fil-qosor f'din it-taqsima jistgħu jinstabu fid-Dokument Nru 723556.

      (28)  Il-kummenti miġbura fil-qosor f'din it-taqsima jistgħu jinstabu fid-Dokument Nru 729917.

      (29)  Ara l-Artikolu 16 tal-Att dwar id-Difiża tal-Islanda Nru 34/2008.

      (30)  Ara t-Taqsima I.4 ta' hawn fuq għal deskrizzjoni aktar dettaljata tal-arranġamenti bejn l-Islanda u n-NATO.

      (31)  Ara, pereżempju, is-sentenzi f'Essent Netwerk Noord, C-206/06, EU:C:2008:413, il-paragrafu 70; Franza vs Ladbroke Racing u l-Kummissjoni, C-83/98, EU:C:2000:248, il-paragrafu 50.

      (32)  Is-sentenza fil-Kawża Air France vs il-Kummissjoni, T-358/94, EU:T:1996:194, il-paragrafi 65-67.

      (33)  Għall-applikazzjoni tat-“test tal-bejjiegħ privat”, ara l-Kawża E-12/11 Asker Brygge [2012] EFTA Ct. Rep. 536 u s-sentenza fil-Kawża Land Burgenland u Oħrajn vs il-Kummissjoni, C-214/12 P, C-215/12 P u C-223/12 P, EU:C:2013:682. Dawn il-kawżi jikkonċernaw il-bejgħ ta' dritt ta' proprjetà b'mod definittiv fl-art. Madankollu, huma jipprovdu wkoll gwida għall-bejgħ ta' drittijiet oħrajn fl-art, inkluż id-dritt ta' lokazzjoni fil-kawża preżenti.

      (34)  Sentenza fil-Kawża Land Burgenland u Oħrajn vs il-Kummissjoni, C-214/12 P, C-215/12 P u C-223/12 P, EU:C:2013:682.

      (35)  Is-sentenza fil-Kawża SIC vs il-Kummissjoni, T-442/03, EU:T:2008:228, il-paragrafu 147. Permezz ta' analoġija, ara s-sentenza fil-Kawża Matra vs il-Kummissjoni, C-225/91, EU:C:1993:239, il-paragrafu 44.

      (36)  Ara s-sentenza fil-Kawża Land Burgenland vs il-Kummissjoni Ewropea, C-214/12 P, C-215/12 P u C-223/12 P, EU:C:2013:682, il-paragrafu 94.

      (37)  Ara, pereżempju, is-sentenzi fil-Kawżi Banks, C-390/98, EU:C:2001:456, il-paragrafu 77; u Il-Ġermanja vs il-Kummissjoni, C-277/00, EU:C:2004:238, il-paragrafu 80.

      (38)  Din iż-żieda fil-valur hija rilevanti fil-każ preżenti, billi l-Islanda għandha tirritorna kull profitt mill-ħlas tal-kiri lin-NATO skont il-prinċipju ta' ebda spiża ebda qligħ.

      (39)  Is-sentenza fil-Kawża Konsum Nord ekonomisk förening vs il-Kummissjoni Ewropea, T-244/08, EU:T:2011:732.

      (40)  Is-sentenza fil-Kawża BVVG, C-39/14, EU:C:2015:470, il-paragrafu 42.

      (41)  Il-Kawża E-12/11 Asker Brygge [2012] EFTA Ct. Rep. 536, il-paragrafu 81.

      (42)  L-Awtorità tenfasizza li skont is-sistema regolatorja, Mila għandha obbligu li tipprovdi aċċess għall-operaturi għan-netwerk tal-fibri tagħha. Id-diffikultajiet irrapportati sabiex jinkiseb l-aċċess mingħand Mila ma jrendux dan it-tqabbil tal-prezz f'wieħed invalidu, minħabba li rimedju huwa disponibbli fil-forma tal-PTA li tordna lil Mila biex tipprovdi aċċess effettiv, kif għamlet f'għadd ta' okkażjonijiet.

      (43)  Skont id-Deċiżjoni tal-PTA Nru 14/2011, paġna 7, il-proposta ta' Mila li taġġorna kontinwament it-tariffa tagħha abbażi tal-inflazzjoni kienet irrifjutata mill-PTA. Id-Deċiżjoni tal-PTA tinsab hawnhekk: http://www.pfs.is/upload/files/Ákv_14-2011_M13-14_Leigulínur.pdf.

      (44)  Ara d-Deċiżjoni tal-PTA Nru 14/2011, paġna 18.

      (45)  Fid-Deċiżjoni Nru 14/2011, PTA tgħid f'paġna 6 li hija qablet mal-proposta ta' Mila fuq skontijiet ġodda tas-sistema. L-iskontijiet il-ġodda jiddependu fuq it-tul tal-kuntratti. Jingħata skont ta' 5 % għal kuntratt ta' sena waħda, skont ta' 10 % għal kuntratti ta' sentejn u skont ta' 15 % għal kuntratti ta' 3 snin. Madankollu, ma ssir ebda referenza għal kuntratti b'tul ta' żmien itwal. Filwaqt li jista' jkun raġonevoli li ż-żieda perċentwali fir-rati ta' skont ma tkunx lineari għal kollox skont iż-żmien (kif Mila u l-PTA qablu li huwa l-każ għall-ewwel tliet snin), skont ta' 25 % għal kuntratt ta' 10 snin jidher li huwa realistiku.

      (46)  L-Indiċi tal-Ispiża tal-Bini jitħejja minn Statistics Iceland u huwa jinsab fuq is-sit elettroniku tagħha. Ara http://www.hagstofa.is/en/statistics/business-sectors/industry/building-cost-index/.

      (47)  Skont l-istudju ta' Mannvit, l-ispiża medja tal-installazzjoni tat-tagħmir ta' trasmissjoni meħtieġ hija ta' ISK 4 miljun għal kull punt ta' terminazzjoni (li minnhom hemm 30), b'deprezzament ta' 15 % fis-sena, nefqa operattiva stmata ta' 20 % ta' Capex u WACC ta' 8,5 % ta' Capex. L-Awtorità tinnota li Mannvit tuża s-suppożizzjonijiet ta' WACC mill-analiżi tal-ispejjeż tal-PTA fid-Deċiżjoni Nru 14/2011 u timmudella l-parametri l-oħrajn fuq id-diskussjonijiet fl-analiżi tal-ispejjeż tal-PTA. L-Awtorità tqis li huwa xieraq li jintużaw l-istess suppożizzjonijiet ta' WACC bħal fid-Deċiżjoni tal-PTA li fuqhom huma bbażati l-prezzijiet ta' Mila li jintużaw fit-tqabbil. L-Awtorità tqis ukoll li s-suppożizzjoni ta' ħajja ekonomika ta' 6,7 snin għat-tagħmir tekniku hija xierqa minħabba l-bidliet teknoloġiċi rapidi fis-settur u li Opex ta' 20 % ta' Capex hija xierqa minħabba l-postijiet l-aktar remoti u n-natura tal-installazzjonijiet tekniċi.

      (48)  Skont is-sentenza fil-kawża BVVG, C-39/14, EU:C:2015:470, paragrafu 40, l-awtoritajiet Islandiżi setgħu f'kullkaż kellhom id-dritt li jirrifjutaw tali offerta fuq il-bażi tan-natura evidentement spekulattiva tagħha.